text:
Фото:
Төбәк башлығы Кушнаренко районында булды
Фото:
19 июлдә Башҡортостан Президенты Рөстәм Хәмитов Кушнаренко районында бер нисә социаль объектты ҡараны һәм урып-йыйыу кампанияһы барышы менән танышты. Рөстәм Зәки улы МТС дәүләт унитар ауыл хужалығы предприятиеһының «Үҙәк» бүлексәһендә булды, тип хәбәр иттеләр төбәк башлығының матбуғат хеҙмәтенән. Унда көн элгәре арыш сабырға төшкәндәр. Президент уңыш хаҡында ҡыҙыҡһынды, ул бында гектарынан 17-20 центнер тәшкил итә. Эш иртәнге 8-ҙән башлана һәм ҡайһы саҡта төнгә тиклем дауам итә.
Кушнаренко ауылында Рөстәм Хәмитов Үҙәк район дауаханаһының балалар поликлиникаһын ҡараны. Был бүлек капиталь ремонттан һуң 2012 йылдың мартында асылған. Ул бер сменаға 100 кешене хеҙмәтләндереүгә иҫәпләнгән. Төҙөлөш эштәре республика бюджетынан финансланған, реконструкцияға 7 миллион һумдан ашыу аҡса йүнәлтелгән.
Шулай уҡ Кушнаренкола Рөстәм Хәмитов 160 балаға иҫәпләнгән 4-се «Ҡояшҡай» бала баҡсаһында булды. Мәктәпкәсә белем биреү учреждениеһы элекке мәктәп бинаһында урынлашҡан. Ремонт эштәренә һәм ҡорамалдар һатып алыуға яҡынса 6 миллион һум аҡса тотонолған.


c: text/html

text:
БР Социаль маҡсатлы программалар фондының Попечителлек советы составы раҫландыФото: Олег Яровиков
БР Социаль маҡсатлы программалар фондының Попечителлек советы составы раҫланды
БР Социаль маҡсатлы программалар фондының Попечителлек советы составы раҫландыФото: Олег Яровиков
Социаль маҡсатлы программалар фондының Попечителлек советының яңы составы менән 12 февралдә Башҡортостан Президенты Хакимиәте етәксеһе Владимир Балабанов таныштырҙы. Уның составына Марат Мирғәзәмов, Шамил Әбдерәшитов, Миңлерәйес Усманов инде.
— Был республиканың абруйлы кешеләре. Улар Фондҡа йүнәлтелгән бюджеттан тыш средстволарҙы тигеҙ бүлеүҙе тәьмин итәсәк, — тип билдәләне Владимир Балабанов.
Социаль маҡсатлы программалар фонды 2009 йылда булдырылды, әммә 2009-2012 йылдарҙа ул тейешле кимәлдә эшләмәне, тип билдәләне ул. Фонд Советы ла бөгөнгө көндән яңыртылған составта эшләй башлаясаҡ. Уның етәксеһе итеп Башҡортостан Президенты Хакимиәте етәксеһе тәғәйенләнде.
— Совет әүҙем эшләйәсәк, айына бер тапҡыр йыйылып, средстволарҙы бүлеү мәсьәләһен хәл итәсәк, – тип һыҙыҡ өҫтөнә алды ул.
Владимир Балабанов хәбәр итеүенсә, Фонд эшмәкәрлеге төбәктә социаль сығымдарҙың артыуына бәйле.
— Республика бюджетының ярайһы уҡ ҙур булыуына ҡарамаҫтан, сығымдар өлөшөндә социаль өлкәгә бүленгән средстволар күләме арта бара. РФ Президентының үткән йылдың 7 майындағы Указдарын үтәү тәү сиратта мәғариф, һаулыҡ һаҡлау, мәҙәниәт хеҙмәткәрҙәренең эш хаҡын арттырыуҙы күҙ уңында тота. 2018 йылға тиклем быны бер-бер артлы үтәйәсәкбеҙ. Шуға күрә бюджеттан тыш средстволар йәлеп итеү зарур, — тип билдәләне Президент Хакимиәте башлығы.
Владимир Балабанов билдәләүенсә, Башҡортостандың социаль маҡсатлы программаларын тормошҡа ашырыуға средстволар бүлеү йәһәтенән ҡайһы бер компаниялар менән килешеүҙәр төҙөлгән. Улар араһында — «Система» акционерҙар финанс корпорацияһы, Урал тау-металлургия компанияһы, «ИНТЕР РАО ЕЭС» асыҡ акционерҙар йәмғиәте, «РусГидро» асыҡ акционерҙар йәмғиәте, «Сибур» компанияһы.
— Әгәр бығаса төп иғтибар социаль объекттар, мәктәптәр, дауаханалар, спорт биналарын төҙөүгә йүнәлтелһә, хәҙер иһә халыҡтың көндәлек ихтыяждарына төп баҫым яһаласаҡ, — тип һөйләне журналистарға Башҡортостан Президенты советнигы Геннадий Букаев.
Уның һүҙҙәренсә, Фонд муниципаль кимәлдә булдырылған район һәм ҡалаларҙың шундай уҡ фондтарына ярҙам итәсәк. Улар урындағы халыҡ мәнфәғәттәренән сығып ҡушып финанслау шарттарында эшләйәсәк.

robotstxt: allowed

filter: keep


text:
Нефтекама ҡала Советының 26 мандаты өсөн 115 кандидат көрәшә
Нефтекама – 4 мартта ҡала Советына һайлауҙар үтәсәк Башҡортостандағы һигеҙ ҡала округының береһе. Бында 26 депутат мандаты таратыласаҡ. «Башинформ» агентлығына территориаль һайлау комиссияһы рәйесе Дилүс Фәрүәзовтың хәбәр итеүенсә, был мандаттарға теркәлеү үткән 115 кандидат дәғүә итә. Шулай итеп һәр депутат мандатына дүрттән ашыу кандидат тура килә.
Был юлы ҡала Советына һайлауҙар ҡатнаш — мажоритар һәм пропорциональ – система буйынса үтәсәк. 13 мандат – бер мандатлы округтар буйынса, 13-ө партия исемлектәре буйынса таратыласаҡ. Берҙәм һайлау округы буйынса(партия исемлектәре буйынса) муниципаль һайлауҙарға парламент партиялары менән дөйөм алғанда 58 кандидат күрһәтелгән: «Берҙәм Рәсәй»ҙән — 16, Рәсәй Федерацияһының Коммунистар партияһынан — 13, Рәсәйҙең Либераль-демократик партияһынан – 16, «Ғәҙел Рәсәй»ҙән — 13 кандидат. Бер мандатлы округтар буйынса 57 кандидат һайлауҙа ҡатнаша, уларҙың 22-һе — үҙҙәрен үҙҙәре күрһәтеүселәр, ҡалғандары – өс сәйәси партия вәкилдәре: «Берҙәм Рәсәй»(13), Рәсәй Федерацияһының Коммунистар партияһы(9) һәм «Ғәҙел Рәсәй»(13).
4 мартта ҡалала 49 һайлау участкаһы эшләйәсәк. Уларҙың 45-е – Нефтекамала, дүртәүһе – ҡала янындағы ауылдарҙа: икәүһе – Әмзәлә, тағы береһе – Энергетикта, йәнә берәүһе Ташҡын ауылында урынлашҡан.


text:
Башҡорт Автономиялы Совет Социалистик Республикаһы
Башҡорт Автономиялы Совет Социалистик Республикаһы — РСФСР составында башҡорт халҡының автономлы республикаһы.
1919 йылдың 20 мартында Ырымбур губернаһының төньяҡ өйәҙҙәре (кантондары) биләмәләрендә ойошторолған. Территорияһында ҡалалар булмағанлыҡтан, тәүге ваҡытта күрше Өфө губернаһында урынлашҡан Стәрлетамаҡ ҡалаһынан идара ителгән.
1925 йылдың 27 мартында БАССР-ҙың беренсе Конституцияһы ҡабул ителә. Был конституция Башҡортостандың кантондарға бүленешен билдәләгән; уның буйынса Башҡорт АССР-ы Арғаяш, Бәләбәй, Бөрө, Йылайыр, Мәсәғүт, Стәрлетамаҡ, Тамъян-Ҡатай һәм Өфө кантондарынан торған. Граждандар йыйылыштарҙа, судта, идаралыҡта һәм ижтимағи тормошта үҙ телендә һөйләшеү һәм яҙыу хоҡуғын алған. Бер үк ваҡытта республикала йәшәгән аҙ һанлы милләттәргә лә мәктәптә үҙ телдәрендә уҡытыу хоҡуғы тәьмин ителгән. Рәсми телдәр булып башҡорт һәм урыҫ телдәре танылған[2].
1990 йылдың 11 октябрендә «Башҡорт АССР-ы суверенитеты тураһында» декларация ҡабул ителә.
1992 йылдың 25 февралендә Башҡорт АССР-ы үҙ атамаһын Башҡортостан Республикаһы тип үҙгәртә[3].
1992 йылдың 31 мартында Рәсәйҙең башҡа республикалары менән бергә Башҡортостан исеменән дә яңы федератив килешеүгә ҡул ҡуйыла.
Рәсәйҙең Юғары Советы таратылып, Рәсәй Федерацияһының яңы Конституцияһы ҡабул ителгәс, 1993 йылдың 24 декабрендә республиканың да яңыртылған Төп Законы ғәмәлгә инә.
Башҡорт АССР-ы РСФСР составында беренсе авономиялы совет республикаһы булған[4].
Йөкмәткеһе
- 1 Төҙөлөүе
- 2 Ижтимағи-иҡтисади үҫеше
- 3 1920—1938 йылдарҙа республика етәкселәре
- 4 Бөйөк Ватан һуғышы осоро
- 5 Административ-территориаль бүленеше
- 6 Дәүләт наградалары
- 7 Шулай уҡ ҡарағыҙ
- 8 Иҫкәрмәләр
- 9 Сығанаҡтар
- 10 Әҙәбиәт
- 11 Һылтанмалар
Төҙөлөүе[үҙгәртергә | вики-тексты үҙгәртергә]
Бәләкәй Башҡортостандың ойошторолоуы[үҙгәртергә | вики-тексты үҙгәртергә]
1917 йылдың Февраль революцияһынан һуң башҡорттар торған төбәктәрҙә милли-территориаль автономия ҡороу өсөн милли хәрәкәт башлана. 1917 йылдың июль-август айҙарында Ырымбурҙа I һәм II Бөтә Башҡорт Ҡоролтайы уҙа; был йыйындарҙа башҡорт халҡының вәкилдәре федератив Рәсәй составында «милли-территориаль рәүештә демократик республика» төҙөргә зарур, тип ҡарар ҡабул итә.
I Бөтә Башҡорт ҡоролтайы Башҡорт Үҙәк Шураһын һайлай (II Ҡоролтай уны ҡабат һайлай). Үҙәк Шура Ырымбурҙа йыйыла һәм 1918-се йылдың ғинуарында үтәсәк Рәсәйҙең Ойоштороу Йыйынына (Учредительное собрание) әҙерләнә башлай. Әммә пландарҙы Октябрь революцияһы боҙа.
1917 йылдың 16 ноябрендә Башҡорт Үҙәк Шураһы Ырымбур, Пермь, Һамар, Өфө губернаһының өлөштәрен Рәсәй республикаһының автономлы өлөшө — Башҡортостан территориаль-милли автономияһы тип иғлан итә.
Был ҡарар 1917 йылдың 8-20 декабрендә Ырымбурҙа үткән III Бөтә Башҡорт Ҡоролтайында раҫлана. «Бәләкәй Башҡортостан» төшөнсәһе 1918 йылдың ғинуарында индерелә — был ваҡытта «Бәләкәй Башҡортостан автономияһы тураһында ҡанундар» тигән проект әҙерләнә.
Бәләкәй Башҡортостанға түбәндәге төбәктәр индерелә:
Пермь губернаһынан: Красноуфимск өйәҙенең көньяҡ өлөшө; Осинск өйәҙенең көньяҡ өлөшө; Екатеринбург өйәҙенең көньяҡ-көнсығыш өлөшө; Шадринск өйәҙенең көньяҡ-көнбайыш өлөшө;
Ырымбур губернаһынан: Силәбе өйәҙенең көньяҡ-көнбайыш өлөшө; Троицк өйәҙенең көнбайыш өлөшө; Үрге Урал (Верхнеуральск) өйәҙе, Орск өйәҙенең төньяҡ-көнбайыш өлөшө; Ырымбур өйәҙенең төньяҡ өлөшө;
Өфө губернаһынан: Бөрө өйәҙенең көньяҡ-көнбайыш өлөшө; Стәрлетамаҡ өйәҙенең төньяҡ-көнсығыш өлөшө;
Һамар губернаһынан: Боғорослан өйәҙенең көнсығыш өлөшө.
Бәләкәй Башҡортостанға ингән дөйөм ер майҙаны — 78 439 км² самаһы, халҡы — 1 219 900 кеше.
Шул уҡ ваҡытта татар милли хәрәкәте лидерҙары Урал-Иҙел Штаты төҙөү буйынса эш алып бара.
1919 йылдың 20 мартында «Үҙәк Совет власының Башҡорт хөкүмәте менән Автономлы Совет Башҡортостаны тураһында килешеү» төҙөлә. Был килешеү матбуғатта 1919 йылдың 23 мартында баҫылып сыға, был көн республиканың барлыҡҡа килгән көнө тип рәсми рәүештә таныла.
Килешеү буйынса Автономлы Башҡорт Совет Республикаһы (АБСР) барлыҡҡа килә. «Бәләкәй Башҡортостан» тигән төшөнсә бынан һуң да АБСР-ға ҡарата ҡулланыла.
Республиканың составына Ырымбур губернаһынан Ырымбур өйәҙенең 17 улусы, Орск өйәҙенең 28 улусы, Үрге Урал өйәҙенең 12 улусы, Троицк өйәҙенең 6 улусы, Силәбе өйәҙенең 9 улусы, Быҙаулыҡ өйәҙенең 1 улусы. Пермь губернаһынан Шадринск өйәҙенең 8 улусы, Екатеринбург өйәҙенең 4 улусы, Красноуфимск өйәҙенең 6 улусы һәм 5 айырым ауылы. Өфө губернаһынан Златоуст өйәҙенең 14 улусы, Өфө өйәҙенең 4 улусы һәм тағы 2 улусынан айырым башҡорт ауылдары, Стәрлетамаҡ өйәҙенең 29 улусы индерелә.
Бынан алда Бәләкәй Башҡортостанға индерелгән Затоуст өйәҙенең 7 волосы һәм Златоуст ҡалаһы, Өфө өйәҙенең 6 улусы, Троицк өйәҙенең 4 улусы, Стәрлетамаҡ өйәҙенең 10 улусы АБСР составына халыҡтан һорашып сыҡҡас ҡына индерелә ала.
13 кантондан торған яңы административ-территориаль бүленеш ҡабул ителә. Был кантондар исемләп: Етәр, Ҡыпсаҡ, Үҫәргән, Бөрйән-Түңгәүер, Тамъян-Ҡатай, Арғаяш, Ялан, Кущин, Дыуан, Көҙәй, Табын, Юрматы, Тоҡ-Суран.
Үрҙәге «Килешеү» буйынса, Автономлы Башҡорт Совет Республикаһының баш ҡалаһын Советтар съезы (йыйын) билдәләргә тейеш була; бығаса ваҡытлыса рәсми баш ҡала тип Бөрйән улусының Орск өйәҙенең Темәс ауылы билдәләнә (хәҙерге Баймаҡ районында урынлашҡан).
Совет власынан килешеүгә Совнарком рәйесе В. И. Ленин, Бөтә Рәсәй Үҙәк Башҡарма Комитеты рәйесе вазифаһын башкарыусы М. Ф. Владимирский, милләттәр эштәре буйынса халыҡ комиссары И. В. Сталин, ВЦИК секретары А. Енукидзе ҡул ҡуя. Башҡорт Хөкүмәте яғынан Башҡорт Хөкүмәте рәйесе М. А. Ҡулаев, Башҡорт шураһы (советы) ағзаһы М. Д. Халиҡов, Башҡорт ғәскәрҙәре адъютанты Ә. И. Бикбауов ҡул ҡуя.
Был килешеүгә ҡул ҡуйыу ҡатмарлы шарттарҙа башҡарыла. Граждандар һуғышы киң ҡолас ала, башҡорт ерҙәре берсә аҡтар, берсә ҡыҙылдар ҡулына күсә. Был документ — ике яҡ араһында барған оҙайлы, ауыр һәм әүҙем һөйләшеүҙәр нәтижәһе. Башҡортостандың сәйәси-хоҡуҡи статусы юридик яҡтан нығытыла. Ғәмәлдә Рәсәй составында, сағыштырмаса үҙаллы иҡтисадҡа һәм айырым ғәскәргә эйә булған башҡорт республикаһы барлыҡҡа килә.
Башҡорт Автономияһы төҙөлөү үҙ-ара килешеү һәм тик шарттар нигеҙендә барлыҡҡа килә. Башҡа милли берәмектәргә автономия хоҡуғы «юғарынан» йәғни Совет власы декреты менән бирелә.
Шулай итеп, Башҡортостан Рәсәйҙәге тәүге милли-территориаль республика булып ойошторола.
Колчак ғәскәре һөжүм итеп килгәс, республиканың идаралығы (Башревком) Саранск ҡалаһына күсерелә; унда ул 1919-сы йылдың апреленән авгусына тиклем булып, августың 20-һендә Стәрлетамаҡҡа ҡайта. Стәрлетамаҡ Өфө губернаһында ҡалһа ла, Бәләкәй Башҡортостандың баш ҡалаһына әүерелә. 1920-сы йылдың 20 авгусында Стәрлетамаҡ ҡалаһы, ноябрь айында Стәрлетамаҡ өйәҙенең 16 улусы шулай уҡ республикаға тапшырыла.
Оло Башҡортостандың барлыҡҡа килеүе[үҙгәртергә | вики-тексты үҙгәртергә]
1922 йылдың 14 июнендә «Автономлы Башҡорт Социалистик Совет Республикаһының сиктәрен киңәйтеү тураһында» тип аталған ВЦИК декреты менән Өфө губернаһы бөтөрөлә.
Уның Өфө, Бөрө, Бәләбәй, Златоуст өйәҙҙәре Автономлы Башҡорт Социалистик Совет Республикаһына ҡушыла. Республика составына шулай уҡ Силәбе губернаһының Мейәс өйәҙенең Турғаяҡ, Сыростан, Мейәс улустары һәм Мейәс ҡалаһы индерелә. Бәләкәй Башҡортостандан Силәбе губернаһына Ялан кантоны тапшырыла. Өфө губернаһының Минзәлә өйәҙе 1920 йылда барлыҡҡа килгән яңы Автономлы Татар Социалистик Совет Республикаһына тапшырыла.
Башҡорт Автономиялы Совет Социалистик Республикаһының рәсми баш ҡалаһы — Өфө.
Юридик яҡтан Өфө губернаһы административ берәмек булараҡ бөтөрөлә, уның ерҙәре Башҡорт Республикаһына күсә. Өфө губернаһының етәкселәре күпселектә Оло Башҡортостандың идаралығына күсә.
ВКП(б)-ның һәм КПСС-тың Башҡортостан өлкә комитетының беренсе секретарҙары:
- Йомағолов Харис Йомағол улы (1919, ноябрь — 1919, декабрь)
- Каспранский Ахметҡамал Әхмәтнур улы (1920, март — 1920, май)
- Викман Пётр Михайлович (1920, июль — 1921, май)
- Биишев Ахмед Альмухаметович (июнь — ноябрь 1921)
- Хоҙайбирҙин Шәһит Әхмәт улы (ноябрь 1921 — март 1922)
- Жеканов А. И. (апрель — сентябрь 1922)
- Нимвицкий Борис Николаевич (1922—1923)
- Восканов Рубен Айрапетович (1923—1924)
- Разумов Михаил Осипович (1924—1926)
- Юревич Эдуард Иванович (1926 — февраль 1930)
- Быкин Яков Борисович (1930 — октябрь 1937)
- Заликин Александр Тарасович (октябрь 1937 — ғинуар 1939)
- Растёгин Григорий Сергеевич (ғинуар — ноябрь 1939)
- Аношин Иван Семёнович (ноябрь 1939 — ғинуар 1942)
- Задионченко Семён Борисович (ғинуар 1942 — ғинуар 1943)
- Игнатьев Семён Денисович (ғинуар 1943—1946)
- Вагапов Сабир Әхмәтйән улы (1946 — декабрь 1953)
- Игнатьев Семён Денисович (декабрь 1953 — июнь 1957)
- Нуриев Зыя Нурый улы (июнь 1957 — июль 1969)
- Шакиров Миҙхәт Закир улы (июль 1969 — июнь 1987)
- Хәбибуллин Равмер Хәсән улы (июнь 1987 — февраль 1990)
- Горбунов Игорь Алексеевич (февраль / апрель 1990 — август 1991)
Ижтимағи-иҡтисади үҫеше[үҙгәртергә | вики-тексты үҙгәртергә]
Совет власы осоронда Башҡортостан ҙур үҫеш кисерә, уның сәнәғәт секторына нигеҙ һалына. республиканың күпселек ҡалалары тап ошо осорҙа төҙөлә.
1920 йылдарҙың аҙағында уҡ Башҡортостанда, Татарстанда һәм күрше төбәктәрҙә нефть ятҡылыҡтары табыла (Иҙел-Урал нефть һәм газ төбәге мәҡәләһен ҡара). 1932-се йылдың майында Ишембай янында беренсе скважиналарҙан нефть сығарыла башлай.
1930 йылдарҙа Совет хөкүмәте ошо төбәктә ҙур нефть сығарыу һәм эшкәртеү базаһын ойоштороу маҡсатын ҡуя. Киләсәктә был нефть эшкәртеү һәм нефтехимия тармаҡтарын төҙөүҙә булышлыҡ итә. Иҙел-Урал төбәге «Икенсе Баҡы» тип атала башлай.
Башҡортостандың Урал аръяғында (Белоретта, Учалыла, Сибайҙа) тау сәнәғәте районы булдырыла. Өфө, Стәрлетамаҡ ҡалалары мөһим сәнәғәт үҙәктәренә әүерелә.
1920—1938 йылдарҙа республика етәкселәре[үҙгәртергә | вики-тексты үҙгәртергә]
Ҡарағыҙ: БАССР-ҙың Үҙәк башҡарма комитеты
-
Мортазин Муса Лот улы (1920—1921)
-
Хоҙайбирҙин Шәһит Әхмәт улы (1921—1922)
-
Ҡушаев Хәфиз Ҡушай улы (1922—1929)
-
Шафиҡов Таймаҫ Шафиҡ улы (1929—1931)
-
Таһиров Авзал Мөхөтдин улы (1931—1937)
-
Ибраһимов Рәхим Кирәй улы (1937—1938)
Бөйөк Ватан һуғышы осоро[үҙгәртергә | вики-тексты үҙгәртергә]
Бөйөк Ватан һуғышы осоронда Башҡортостанға Рәсәйҙең үҙәгенән һәм көньяғынан йөҙҙән ашыу предприятиелар, тиҫтәләрсә госпиталдәр, ҡайһы бер үҙәк хөкүмәт органдары эвакуациялана; 278 мең ҡасаҡ күсеп килә, шуларҙың 104 меңе — Өфөгә.
Һуғыш ваҡытында бик күп хәрби частар, шул иҫәптән Башҡорт атлы дивизияһы әҙерләнә. «Полководец Суворов», «Александр Невский», «Салават Юлаев» һәм «Уфимец» бронепоездарын эшләп, фронтҡа ебәрәләр[5].
Башҡортостанда табылған нефть ятҡылыҡтары һуғышта еңеү өсөн ифрат ныҡ булышлыҡ итә.
Административ-территориаль бүленеше[үҙгәртергә | вики-тексты үҙгәртергә]
1930 йылғаса Башҡортостанда улус-кантон бүленеше була. Мәҫәлән, 1926 йылда Башҡорт АССР-ында 8 кантон була, атап үткәндә Арғаяш, Бәләбәй, Бөрө, Йылайыр, Мәсәғүт, Стәрлетамаҡ, Тамъян-Ҡатай һәм Өфө кантоны. Былар 117 улусҡа һәм 1 852 ауыл советына бүленә. 1930 йылдың 20 авгусында райондарға бүленеш индерелә. 1952 йылдың майында Башҡорт АССР-ы Өфө һәм Стәрлетамаҡ өлкәһенә бүленә. Киләһе йылдың апрелендә был ҡарар юҡҡа сығарыла, Башҡорт АССР-ы берҙәм төбәк булараҡ 54 районға бүленә.
Дәүләт наградалары[үҙгәртергә | вики-тексты үҙгәртергә]
Шулай уҡ ҡарағыҙ[үҙгәртергә | вики-тексты үҙгәртергә]
- Башҡортостан Республикаһы
- Өфө губернаһы
- Ырымбур губернаһы
- Арғаяш Милли Округы
- Оло Башҡортостан
- Тарихи Башҡортостан
Иҫкәрмәләр[үҙгәртергә | вики-тексты үҙгәртергә]
- ↑ http://xn----7sbacsfsccnbdnzsqis3h5a6ivbm.xn--p1ai/index.php/component/content/article/8-spisok/7266-bolshaya-bashkiriya
- ↑ Башинформ: 85 йыл элек БАССР-ҙың беренсе Конституцияһы ҡабул ителгән (урыҫ.)
- ↑ Закон Башкирской ССР от 25 февраля 1992 года № ВС-10/12 «Об изменении наименования государства Башкирская Советская Социалистическая Республика»
- ↑ БСЭ т.4 1950 год стр 347
- ↑ История создания и развития военного комиссариата Республики Башкортостан
Сығанаҡтар[үҙгәртергә | вики-тексты үҙгәртергә]
- История административно-территориального деления Республики Башкортостан (1708—2001). Сборник документов и материалов. — Уфа: Китап, 2003. — 536 с.
- Гатауллин Р. Ш. Динамика административно-территориального подчинения исторического Башкортостана. //Материалы IV Всероссийской научно-практической конференции Организация территории: Статика, динамика, управление. / БГПУ им. Акмуллы, Башкортостанстат. — Уфа: Башкортостанстат, 2007. — 288 с.
- Уральская историческая энциклопедия. Под ред. В. В. Алексеева. Екатеринбург, Уральское отделение РАН, 1999
Әҙәбиәт[үҙгәртергә | вики-тексты үҙгәртергә]
- Очерки по истории Башкирской АССР / Под ред.: А. П. Смирнова, Н. В. Устюгова, А. И. Харисова, Г. Ф. Шафикова, Р. Г. Кузеева; Академия наук СССР, Башкирский филиал. Институт истории, языка и литературы — Уфа: Башкирское книжное издательство, 1956. — Т. I, часть первая. — 304 б. — 10 000 экз. (в пер.)
- История административно-территориального деления Республики Башкортостан (1708—2001): Сборник документов и материалов. — Уфа: Китап, 2003. — 536 с.
- Гатауллин Р. Ш. Динамика административно-территориального подчинения исторического Башкортостана // Материалы IV Всероссийской научно-практической конференции «Организация территории: Статика, динамика, управление» / БГПУ им. Акмуллы, Башкортостанстат. — Уфа: Башкортостанстат, 2007. — 288 с.
- Уральская историческая энциклопедия / Под ред. В. В. Алексеева. — Екатеринбург: Уральское отделение РАН, 1999.
Һылтанмалар[үҙгәртергә | вики-тексты үҙгәртергә]
- Образование Большой Башкирии
- «Мятеж». Крестьянские восстания в Уфимской губернии 1918-1920 гг. и образование "Большой Башкирии" на YouTube
- Муллаян Давлетшинович Халиков — государственный и политический деятель
- Муллаян Давлетшинович Халиков — Личность в башкирской истории
- Историческая среда: «Преемник Валидова»
- Всемирный исторический проект (whp057.narod.ru)
- Рождение Башкирской Республики. В 9-ти частях — Видео на YouTube
- Награды — История Башкирского народа (стр. 48)


text:
Фото:
Ҡырмыҫҡалы районында 30 мең ҡарағай ултыртылды
Фото:
«Ағас ултырт» тәбиғәтте һаҡлау акцияһы сиктәрендә республиканың Ҡырмыҫҡалы районында 30 мең ҡарағай ултыртылды.
Сарала 300-ҙән ашыу кеше ҡатнашты, тип хәбәр иттеләр Башҡортостан Республикаһы Тәбиғәттән файҙаланыу һәм экология министрлығының матбуғат хеҙмәтенән. Улар араһында – предприятие һәм ойошма хеҙмәткәрҙәре, шулай уҡ мәктәп уҡыусылары һәм тыуған яҡтың тәбиғәтенә битараф булмаған урындағы халыҡ.
Акцияны ойоштороусылар булып Башҡортостан Республикаһы Тәбиғәттән файҙаланыу һәм экология министрлығының Өфө территориаль идаралығы һәм Ҡырмыҫҡалы ауыл советы ауыл биләмәһе хакимиәте сығыш яһаны.


text:
Фото:
Башҡорт балы Амур өлкәһе халҡына оҡшаны
Фото:
Благовещенскиҙа (Амур өлкәһе) башҡорт балын күргәҙмә-һатыу бара. «Амур.инфо» агентлығы хәбәр итеүенсә, Алыҫ Көнсығыштағы был ҡалала умартасыларыбыҙ шифалы продукттың ике тиҫтәгә яҡын төрөн тәмләп ҡарарға һәм һатып алырға тәҡдим итте.
Ҡунаҡҡа килгән башҡорттар Амур өлкәһенә тәүге тапҡыр килеүҙәрен һәм был төбәктең уларға бик оҡшауын билдәләй.
— Беҙҙең бал һеҙҙең яҡтарҙа ҙур уңыш менән файҙаланыр, тип ышанабыҙ. Амур өлкәһенең ҡаты климатында бал мотлаҡ кәрәк, тип уйлайбыҙ, — ти һатыусы-консультант Алла Рештук.
Шәрбәт продукттың бер килограмының хаҡы сортына ҡарап 450 һумдан 950 һумға тиклем тора.
Башҡортостан вәкилдәре Благовещенскиҙа 3 ноябргә тиклем буласаҡ.


text:
Өфөлә Еңеү көнөнә арналған Муса Гәрәев мемориалы үтәсәк
5 — 9 майҙа Өфөнөң «Нефтсе» стадионында ике тапҡыр Советтар Союзы Геройы Муса Гәрәев иҫтәлегенә арналған бокс буйынса XXXIII традицион Бөтә Рәсәй турниры үтәсәк.
Ойоштороусылары — Башҡортостан Республикаһының Йәштәр сәйәсәте һәм спорт министрлығы, БР Мәғариф министрлығы, Өфө ҡалаһы ҡала округы хакимиәтенең Физик тәрбиә һәм спорт буйынса комитеты һәм БР Бокс федерацияһы.
Турнирҙа Башҡортостандан, шулай уҡ Рәсәйҙең башҡа төбәктәренән командалар, балалар, үҫмерҙәр спорт мәктәптәре, спорт клубтары бокссылары – йәмғеһе 200-гә яҡын спортсы ҡатнашасаҡ.
8 майҙа — ярымфинал, 9 майҙа финал алыштары үтәсәк.


text:
Фото:
Ураҙҙа янғындан зыян күреүселәр яңы йорттарҙан асҡыс алды
Фото:
Учалы районының Ураҙ ауылында бөгөн 5 июндә янғындан зыян күреүсе кешеләргә йорт асҡыстары тапшырылды. Ул саҡта ут туғыҙ йортто һәм 12 йорт алды ҡаралтыһын тулыһынса юҡҡа сығарҙы.
Был фажиғә 1265 кеше йәшәгән ҡасабала булды. Ярай әле кеше ҡорбандары булманы. Әммә бер нисә ғаилә – 19 кеше, шул иҫәптән алты бала, торлаҡһыҙ ҡалды. Дөйөм зыян алты миллион һумға яҡын тәшкил итте.
Янғын Мышағыр урамындағы йорттарҙың береһендә башланды. Көн ҡоро эҫе тороу (ул мәлдә температура 32 градусҡа еткәйне) һәм көслө ел иҫеү арҡаһында ялҡын күҙ асып йомған арала бер-береһенә терәлеп тигәндәй ултырған бер нисә йортто ялмап алды.
Ҡотҡарыусыларҙың тилбер эш итеүе һәм профессионализмы ҡалған 44 йортто һаҡлап алып ҡалды. Йортһоҙ ҡалыусыларҙы ваҡытлыса урындағы лицейға урынлаштырҙылар. Һуңыраҡ улар үҙ туғандарында урын тапты.
Башҡортостан етәкселеге ҡазаға тарыусыларға ярҙам күрһәтеү тураһында ҡарар ҡабул итте. Улар барыһы ла биш мең һум күләмендә матди ярҙам алды.
Ләкин, иң мөһиме – кешеләргә яңы йорт һалыу өсөн 15-әр сутый ер бирелде. Уларҙы төҙөүгә средстволар республика бюджетынан бүленде.
Хәҙерге ваҡытта айырым участкаларҙа ағас йорт, мунса һәм һарайҙар ҡалҡып сыҡты ла инде. Һәр усадьба ағас ҡойма менән кәртәләп алынған.
Яңы төҙөлөш районында электр тапшырыу линияһы һуҙылды. Юл һалынды. Бөтә йорттар телефонлаштырылған. Уларҙа йылы, яҡты. Шәхси иғәнәләр иҫәбенә йорт йыһаздары ла һатып алынды.
Торлаҡһыҙ ҡалған ғаиләләргә ярҙам күрһәтеү өсөн районда иғлан ителгән хәйриә акцияһы иҫәбенә 250 мең һумдан ашыу аҡса күсерелде.
Ҡазаға бер кем дә вайымһыҙ ҡалманы — власть вәкилдәре, сәнәғәт предприятиелары һәм ойошмалар коллективтары, бизнесмендар һәм ябай кешеләр ярҙам ҡулы һуҙҙы.
Кем нисек булдыра ала — кейем-һалым, һауыт-һаба, көнкүреш техникаһы менән ярҙам итте. Йыйылған средстволар иҫәбенә уҡыусыларға балалар сәләмәтләндереү лагерҙарына бушлай путевкалар бүленде, ә мәктәпкәсә йәштәгеләр балалар санаторийында аяҡҡа баҫтырыу дауалауы үтә аласаҡ.


text:
Ярты йылда "ҡыҙыу пейджер"ға 500-ҙән ашыу мөрәжәғәт килде
Өфө ҡалаһы ҡала округы хакимиәтенең мәғлүмәт-аналитика бүлеге начальнигы Марат Ғәзизов быйыл беренсе ярты йыллыҡта хакимиәттең "ҡыҙыу пейджеры"на килгән мөрәжәғәттәргә йомғаҡ яһаны.
Өфө хакимиәте башлығы эргәһендәге кәңәшмәлә сығыш яһап, Марат Ғәзизов, йыл башынан алып хакимиәт пейджерына 561 мөрәжәғәт килде, тип билдәләне. Иң күп мөрәжәғәттәр Октябрь (121), Киров (103) һәм Калинин (100) райондарында йәшәүсе халыҡтан килде. Ленин (36) һәм Дим (19) райондарында йәшәүсе өфөләрҙән ялыу аҙ булды. Орджоникидзе районында йәшәүселәрҙән 92 мөрәжәғәт килде, ә Советтан — 90.
Марат Ғәзизов өфөләрҙе бигерәк тә торлаҡ проблемалары (мөрәжәғәттәрҙең 41 проценты), ихаталарҙы төҙөкләндереү (20 процент) һәм транспорт эше (9 процент) борсоуын билдәләне. Төҙөлөш, социаль проблемалар һәм хоҡуҡ тәртибен һаҡлау мәсьәләләре буйынса мөрәжәғәттәр бишәр процент тәшкил итте.
Бөтә мөрәжәғәттәр ҡабул ителде һәм ҡала хакимиәтенең ярашлы структураларына тапшырылды. Марат Ғәзизов әйтеүенсә, муниципаль хеҙмәттәр граждандарҙың мөрәжәғәттәрен иғтибарһыҙ ҡалдырмай. Беренсе ярты йыллыҡта 382 мөрәжәғәт буйынса яуап бирелде. Проект эшләй башлағандан алып һигеҙ йыл эсендә "ҡыҙыу пейджер" аша Өфө хакимиәтенә ярҙам һорап 16 меңгә яҡын өфөлө мөрәжәғәт итте.
Өфө хакимиәтенә мөрәжәғәт ебәреү өсөн 2-770-911 телефоны аша шылтыратып, "Мэрия" абоненты өсөн белдереү ҡалдырыу етә.


text:
Рөстәм Хәмитов Башҡортостандың Йәмәғәт палатаһы ағзаларын раҫланы Фото: Олег Яровиков
Рөстәм Хәмитов Башҡортостандың Йәмәғәт палатаһы ағзаларын раҫланы
Рөстәм Хәмитов Башҡортостандың Йәмәғәт палатаһы ағзаларын раҫланы Фото: Олег Яровиков
ӨФӨ, 2015 йыл, 11 июнь. /«Башинформ» мәғлүмәт агентлығы, Ғәлиә Нәбиева, Арина Рәхимҡолова/.
Республика Башлығы Рөстәм Хәмитов Башҡортостандың дүртенсе саҡырылыш Йәмәғәт палатаһы ағзаларын раҫланы. Палатаның яңы ағзалары араһында республиканың 15 күренекле йәмәғәт эшмәкәре бар.
Улар «Башҡортостан»телерадиокомпанияһының «Юлдаш» йыр-моң һәм мәғлүмәт каналы продюсеры Марсель Байдәүләтов, Башҡортостан Республикаһының социаль-сәйәси һәм хоҡуҡи тикшеренеүҙәр институты директоры Рим Вәлиәхмәтов, Башҡортостан Республикаһының йәштәргә патриотик тәрбиә биреү һәм уларҙы хеҙмәткә әҙерләү үҙәгенең бүлек етәксеһе Владимир Волков, Башҡорт дәүләт медицина университетының Онкология ғилми-тикшеренеү институты директоры Шамил Ганцев, «Аҡбуҙат» ипподромының генераль директоры Руслан Ғиззәтуллин, «Домком» идара итеүсе компанияһы» яуаплылығы сикләнгән йәмғиәтенең генераль директор урынбаҫары Илья Дубинин, Өфө дәүләт авиация техник университеты доценты Алексей Елизарьев, «Башҡортостан Республикаһының муниципаль берәмектәр советы» ассоциацияһының башҡарма директоры Рөстәм Исхаҡов, «Берләштерелгән үтә еңел авиация федерацияһы» төбәк йәмәғәт ойошмаһы етәксеһе Сергей Миңлеғолов, Башҡортостандың Бәләкәй эшҡыуарлыҡҡа ярҙам итеү һәм уны үҫтереү фондының генераль директоры Денис Мусин, Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһы доценты Ғәлиә Мөхәмәтйәнова, Ҡаланы үҫтереү йәмәғәт фондының башҡарма директоры Ольга Панчихина, Өфө дәүләт иҡтисад һәм сервис университеты ректоры Наталья Солодилова, «Төньяҡ амурҙары» хәрби-тарихи клубы» республика йәмәғәт берекмәһе идараһы рәйесе Илдар Юлбарисов, «Факел» дөйөм Рәсәй инвалидтар йәмәғәт ойошмаһының Башҡортостандағы төбәк бүлексәһе рәйесе Марат Йосопов.
Ош уҡ указ менән Рөстәм Хәмитов Башҡортостан Йәмәғәт палатаһының раҫланған ағзаларына палатаның тулы составын булдырырға тәҡдим итте.


text:
Башҡортостанда күп фатирлы йорттарҙа капиталь ремонт буйынса эштәрҙе асыҡлау тәртибе раҫланды
ӨФӨ, 2014 йыл, 24 октябрь. /«Башинформ» мәғлүмәт агентлығы, Розалия Вәлиева/.
Күп фатирлы йорттарҙа дөйөм милеккә капиталь ремонт эшләү буйынса планлаштырылған эштәр һәм (йәки) хеҙмәттәр төрҙәрен асыҡлау тәртибе Башҡортостан Республикаһы Хөкүмәтенең 475-се ҡарары менән раҫланған.
Планлаштырылған эштәрҙе күп фатирлы йорттарҙа дөйөм милекте тикшереү буйынса комиссиялар асыҡлаясаҡ. Составында кәмендә биш кеше булған комиссияларҙы район (ҡала округтары) хакимиәттәре ойоштора. Комиссияла урындағы үҙидаралыҡ органдары, муниципаль торлаҡ контроле органдары, «БР Төбәк операторы» коммерцияһы булмаған ойошма (килешеү буйынса) вәкилдәре, шулай уҡ күп фатирлы йортта торлаҡ хужалары вәкиле булырға тейеш. Йортто тикшереү барышында комиссия боҙолған һәм капиталь ремонтты талап иткән төҙөлөш конструкцияһы һәм инженер системаһы элементтарын баһалай, бындай эштәрҙе (хеҙмәттәрҙе) башҡарыу сиратын билдәләү менән капиталь ремонт буйынса кәрәкле хеҙмәттәр һәм (йәки) эштәр теҙмәһен билдәләй.
Тикшереүҙән һуң биш эш көнө дауамында комиссия акт төҙөй, унда алған мәғлүмәтте ентекләп сағылдыра, һәм уны муниципаль берәмек хакимиәтенә тапшыра. Акттың күсермәһе шулай уҡ Төбәк операторына һәм күп фатирлы йортта торлаҡ хужалары исеменән эшләргә вәкәләт бирелгән кешегә йүнәлтелә.
Башҡортостан Республикаһының муниципаль район һәм ҡала округтары хакимиәттәренә тейешле муниципаль берәмектәр территорияһында күп фатирлы йорттарҙағы дөйөм милеккә капиталь ремонт эшләү республика программаларын ғәмәлгә ашырыуҙың ҡыҫҡа сроклы (өс йылға тиклемге ваҡытҡа) пландарын әҙерләгәндә билдәләнгән тәртипкә таянырға кәңәш ителгән.


text:
Астанала Ҡаҙағстанда Башҡортостан көндәре асылдыФото: Андрей Старостин
Астанала Ҡаҙағстанда Башҡортостан көндәре асылды
Астанала Ҡаҙағстанда Башҡортостан көндәре асылдыФото: Андрей Старостин
Бөгөн Астанала Ҡаҙағстанда Башҡортостан Республикаһы көндәре асылды, унда республиканың эшлекле даирәләре һәм фән вәкилдәре, рәсми кешеләр делегацияһы ҡатнаша.
«Өфө-2015» ШОС БРИКС офис-төркөмө» автономиялы коммерцияға ҡарамаған ойошмаһының матбуғат хеҙмәтенән хәбәр итеүҙәренсә, Ҡаҙағстан Республикаһында Башҡортостан Республикаһы көндәре программаһында – ҡабул итеүсе яҡтың рәсми кешеләре, Ҡаҙағстан предприятиелары етәкселәре менән осрашыу һәм һөйләшеүҙәр.
Ике яҡлы сауҙа-иҡтисади хеҙмәттәшлек перспективаларын баһалау буйынса түңәрәк өҫтәл планлаштырылған, унда Башҡортостандың инвестиция, сәнәғәт һәм интеллектуаль потенциалы тәҡдим ителәсәк.
Шулай уҡ «КазМунайГаз» милли компанияһы акционерҙар йәмғиәтендә «Нефть һәм тәбиғи газ сығарыу, йөрөтөү һәм эшкәртеүҙә Ҡаҙағстан Республикаһының алдынғы технологиялары» буйынса фекер алышыу майҙансығы эшләйәсәк.
Бизнес вәкилдәре үҙҙәре ҡыҙыҡһынған предприятияларға һәм KAZENERGY VIII Евразия форумы сиктәрендә «Йәшел» технологиялар һәм инновациялар үҫеше» күргәҙмәһенә бара аласаҡ.
Ҡаҙағстанда Башҡортостан Республикаһы көндәре сиктәрендә Астанала «Ҡаҙағстан һәм Башҡортостан социаль майҙаны проблемалары һәм перспективалары» социологтарҙың түңәрәк өҫтәле үткәрелде.
Беҙҙең республика яғынан унда Өфө дәүләт авиация техник университеты, Ижтимағи-сәйәси һәм хоҡуҡи тикшеренеүҙәр институты, Рәсәй дәүләт социаль университетының Өфө филиалы, шулай уҡ БР Фәндәр академияһының Гуманитар тикшеренеүҙәр институты, Башҡортостан Республикаһы профсоюз кадрҙарының квалификацияһын күтәреү институты профессорҙары ҡатнашты.
Ҡаҙағстандан Ҡаҙағстан Республикаһы социологтар ассоциацияһы, Ҡаҙағстан Республикаһы Президенты Аппаратының стратегик эшкәртмәләр һәм анализлау үҙәге, Ҡаҙағстан Республикаһы Президенты ҡарамағындағы Дәүләт идара итеү академияһының этник-ара һәм конфессия-ара мөнәсәбәттәрҙе өйрәнеү үҙәге ғалимдары, Ҡаҙағстанда урынлашҡан илселек вәкилдәре ҡатнашты.
Ғилми форумда хәҙерге йәмғиәт тормошонан төрлө-төрлө аспекттар ҡаралды.
Башҡортостан һәм Ҡаҙағстан социологтары киләсәктә этник үҙаң, милләт-ара толерантлыҡ һәм социаль структураларҙы үҫтереү кеүек уртаҡ ғилми проекттарҙы бергәләп тормошҡа ашырырға, тигән ҡарар ҡабул итте.
Астанала Башҡортостанды презентациялауҙың беренсе көнө М.Ғафури исемендәге Башҡорт дәүләт академия драма театры артистары башҡарыуында Сыңғыҙ Айтматовтың «Аҡ пароход» пьесаһы буйынса спектакль менән тамамланды.
Ҡаҙағстанда Башҡортостан көндәре мәҙәни программаһында ғалимдар, сәйәсмәндәр, бизнесмендар, Ҡаҙағстанда йәшәүсе башҡорт диаспораһы вәкилдәре ҡатнаша, тип хәбәр иттеләр «Өфө-2015» ШОС БРИКС офис-төркөмө» матбуғат хеҙмәтенән.


text:
Башҡортостан торлаҡты сафҡа индереү буйынса Волга буйы федераль округында икенсе урында
Башҡортостанда ете ай эсендә 10900 фатир сафҡа индерелгән, уларҙың дөйөм майҙаны – 990,5 мең квадрат метр. Был күрһәткес үткән йылдың ошо уҡ осорона ҡарата 112 процент тәшкил итә.
Республика предприятиелары һәм ойошмалары ағымдағы йылдың ғинуар-июль айҙарында 214,6 мең квадрат метр торлаҡ күтәргән (2011 йылдың ғинуар-июль айҙарында – 167,7 мең квадрат метр). Шулай итеп, подряд ысулы менән төҙөлгән торлаҡты сафҡа индереү 28 процентҡа артҡан.
БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, ағымдағы йылдың ете айы эсендә ауыл ерендә — 491 мең, ҡалаларҙа 499 мең квадрат метр торлаҡ йорт файҙаланыуға тапшырылған.
Иң күп торлаҡ Өфөлә сафҡа индерелгән – 285 мең квадрат метр. Артабан Өфө (103,9 мең) һәм Бәләбәй (33,2 мең) райондары килә.
Волга буйы федераль округы төбәктәре араһында ғинуар-июль айҙарында торлаҡ йорттарҙы сафҡа индереү буйынса Башҡортостан – икенсе урында, йән башына иҫәптә торлаҡты файҙаланыуға тапшырыу буйынса дүртенсе урында тора.


text:
Өфөлә өс яңы бассейн файҙаланыуға тапшырыласаҡ
Ағымдағы йылда Өфөлә өс яңы бассейн файҙаланыуға тапшырыла. Уларҙың берәүһе шәхси бассейн, икәүһе федераль һәм республика ресурстары иҫәбенә төҙөлгән. Был хаҡта ҡала хакимиәтендә үткән оператив кәңәшмәлә баш ҡала мэры Ирек Ялалов хәбәр итте.
— Быйыл шәхси инвесторҙар иҫәбенә тағы дүрт бассейн төҙөлә башлаясаҡ. Шулай итеп, алдағы ике-өс йылда беҙҙә шәхси средстволар иҫәбенә төҙөлгән 10 яңы бассейн буласаҡ. Өфө өсөн был ҙур ҡаҙаныш, — тип билдәләне Ирек Ялалов.
Уның билдәләүенсә, инвесторҙар йәлеп итеү бюджет йөкләмәләрен бер аҙ кәметергә мөмкинлек бирә. Бынан тыш, ҡалала сифатлы инфраструктура булдырыла.


text:
Өфөлә социаль бизнес, стационар булмаған сауҙа нөктәләре һәм пассажирҙарҙы йөрөтөү мәсьәләләрен тикшерҙеләр
ӨФӨ, 2014 йыл, 23 сентябрь. /«Башинформ» мәғлүмәт агентлығы, Розалия Вәлиева/.
Башҡортостан Республикаһында эшҡыуарҙарҙың хоҡуҡтарын яҡлау буйынса Вәкил ҡарамағындағы Йәмәғәт эксперт советы ултырышы 22 сентябрҙә «Башинформ» мәғлүмәт агентлығында уҙҙы.
— Көн тәртибендә, тәү сиратта, социаль эшҡыуарлыҡты үҫтереү мәсьәләләре, – тине БР эшҡыуарҙарҙың хоҡуҡтарын яҡлау буйынса Вәкил Рафаил Ғибәҙуллин. – Бизнес өсөн был яңы өлкә. Дәүләт һәм йәмғиәт эшҡыуарҙарҙың үҙҙәренең әүҙемлеген бында йүнәлтеүҙәре менән ҡыҙыҡһына: мәктәпкәсә балалар учреждениелары, спорт, художество мәктәптәре, экологик проекттар булдырырға һәм үҫтерергә мөмкин. Дәүләт кәрәгенсә һөҙөмтәле эшләмәгән урындарҙы социаль эшҡыуарлыҡ тулыландыра ала. Ул, мәҫәлән, хеҙмәттәр өлкәһе, туризм.
Фекер алышыуҙың тағы ла бер темаһы – стационар булмаған сауҙа объекттары һәм уларҙы стационарға күсереү менән бәйле проблемалар.
— Бында аҡрынлап күсергә кәрәк, – тип иҫәпләй Рафаил Ғибәҙуллин. – Эшҡыуарҙарҙың ҡайҙа һәм нисек эшләүен, бизнес алып барыу мөмкинлеген юғалтып ҡалмауҙарын алдан күреү мотлаҡ. Әлеге ваҡытта Башҡортостанда стационар булмаған объекттарҙы стационарға күсереү буйынса бер-бер артлы эш алып барыла. Шуның менән бергә, конструктив ҡарарҙар әлегә етешмәй.
— Ҡыҙғанысҡа ҡаршы, был дөйөм федераль масштабтағы проблема Өфө һәм Башҡортостандың башҡа ҡалалары өсөн дә көнүҙәк, – тип иҫәпләй БР эшҡыуарҙарҙың хоҡуҡтарын яҡлау буйынса Вәкилдең эшмәкәрлеген тәьмин итеү буйынса аппараттың баш консультанты Наталья Елизарова. – Бихисап стационар булмаған объекттарҙың хужалары ҡатмарлы хәлдә тороп ҡалды – урындағы хакимиәттәр уларҙы һүтергә ҡуша, сөнки улар ҡаланың тышҡы ҡиәфәтен боҙа. Стәрлетамаҡта, мәҫәлән, 400 самаһы бындай объект иҫәпләнә. Уларҙың ҡайһы берәүҙәре яҡшы ғына күренә, уларға ҡуртымға алыу тураһында килешеүҙәр төҙөлгән. Икенселәре инде – емерек, реклама иғландары менән йәбештереп сығылған. Әлбиттә, бындай киосктар ҡаланы биҙәмәйәсәк. Унан да бигерәк, уларҙың күптәре магазин эргәләрендә урынлашҡан һәм уларҙың унда булыуҙары урынһыҙ.
Наталья Елизарованың фекере буйынса, проблеманы хәл итеү ысулы – ул йорттарҙың беренсе ҡаттарында бүлмәләр алыу, уларҙы йәшәмәгән фондҡа күсереү һәм унда сауҙа объекттарын ойоштороу. Тағы ла бер вариант – билдәләнгән тәртиптә төҙөлөшкә ер участкаһын алыу һәм унда капитал төҙөлөш объектын һалыу.
Ултырышта шулай уҡ автомобиль транспорты менән пассажирҙарҙы йөрөтөүҙө ойоштороу мәсьәләһе тикшерелде.
Тулыраҡ «Ижтимағи электрон гәзит» мәҡәләһендә уҡый алаһығыҙ.


text:
Рөстәм Хәмитов танылған кутюрье Вячеслав Зайцев менән осраштыФото: Олег Яровиков
Рөстәм Хәмитов танылған кутюрье Вячеслав Зайцев менән осрашты
Рөстәм Хәмитов танылған кутюрье Вячеслав Зайцев менән осраштыФото: Олег Яровиков
Танылған модельер Вячеслав Зайцев яңы мәктәп формаһын булдырыуҙа ярҙам итеү маҡсатында Өфөгә килде. Визит сиктәрендә ул Башҡортостан Президенты Рөстәм Хәмитов менән осрашты.
— Мин мәктәп формаһын булдырыу яҡлы, — тип билдәләне республика Президенты. – Алдағы ваҡытта тейешле документтар ҡабул ителәсәк һәм унда мәктәптәргә форма индереү тәҡдим ителәсәк.
— Беҙҙең заманда, балалар мәктәп формаһы кейгән саҡта, бер ниндәй ҙә ҡаршылыҡтар килеп тыумай ине – уҡыусылар тигеҙ булманы, әммә барыһы ла береш булды, — тине Вячеслав Зайцев. – Бөгөн уҡыусылар ата-әсәләренең мөмкинлектәренән сығып төрлөсә кейенә. Был балаларҙың ысынбарлыҡҡа ҡарашы формалашыуына йоғонто яһай.
Өфө трикотаж фабрикаһында, уның директоры Зөһрә Исмәғилева һүҙҙәренсә, мәктәп формаһы биш йыл элек әҙерләнә башлаған. Танылған кутюрье коллекцияны эшләп бөтөүҙә ҡатнашырға ризалыҡ биргән.
— Күп эштәр эшләнгән, әммә алда ла башҡарыласаҡ эштәр етерлек, — тине Вячеслав Зайцев. – Кисә эскиздар эшләнем – бөгөн улар буйынса тегелгән форма өлгөләрен ҡараясаҡмын. Быйыл көҙ Мәскәүҙә яңы ҡышҡы коллекциям тәҡдим ителәсәк, уның деталдәре лә Өфө фабрикаһында тикшерелде.
Алтынсы класҡа тиклемге мәктәп формаһы әҙер тиерлек. Өлкән класс уҡыусылары өсөн бер нисә әйберҙән торған формалар тәҡдим ителә. Вячеслав Зайцев Өфөнөң Рәсәйҙә мәктәп формаһын булдырыусы булып китеренә ышанысын белдерҙе.
Президент менән осрашыу барышында Башҡортостанда әҙерләнгән коллекция буйынса консультациялар ойоштороу мөмкинлектәре тикшерелде. Әйткәндәй, ағымдағы йылдың октябрендә әлеге коллекция Парижда Башҡортостандың презентацияһы барышында тәҡдим ителәсәк.


text:
Стәрлебаш районында ике йыл дауамында яңы дауалау корпусын файҙаланыуға тапшыра алмайҙар
В альбоме нет фотографий.
Башҡортостан Президенты Рөстәм Хәмитов республиканың көньяғына эш сәфәре сиктәрендә Стәрлебаш үҙәк район дауаханаһына барҙы.
Төбәк башлығы хирургия, акушерлыҡ, стерилизация бүлексәләре, ҡабул итеү бүлмәһе һәм «тиҙ ярҙам» бүлексәһе урынлашҡан 50 койкалыҡ яңы дауалау корпусын ҡараны.
Дауалау корпусы 2009 йылда төҙөлгән. Әммә объект әле булһа район балансына ҡабул ителмәгән. Әлеге ваҡытта уны тапшырыу буйынса документтар әҙерләнә. Бынан тыш, дауаханаға корпуста төҙөлөш эштәрен тамамлауға 2,5 миллион һум талап ителә – лифттарҙы ебәрергә һәм вентиляция системаһын яйға һалырға кәрәк.
— Дауаханағыҙ һәйбәт, — тине Рөстәм Хәмитов медперсонал менән аралашҡас. – Ләкин урыны менән эштәрҙе еренә еткерергә, төҙөп бөтөрөргә кәрәк. Был ҙур проблемаға әйләнмәҫкә тейеш, был эштә һеҙгә ярҙам буласаҡ.


text:
Төбәктә яҙғы сәсеүгә 250 мең тонна орлоҡ әҙерләнгән
Башҡортостан аграрийҙары яҙғы сәсеүгә 250 мең тонна орлоҡ әҙерләгән, планға ҡарата был 85 процент тәшкил итә. БР Ауыл хужалығы министрлығының матбуғат хеҙмәтенән хәбәр итеүҙәренсә, әлеге ваҡытҡа ун биш райондың хужалыҡтары орлоҡ әҙерләү буйынса планды уңышлы үтәгән. Ә Балтас һәм Илеш районы хеҙмәтсәндәре планды арттырып үтәгән.
Республиканың страховка фондына 20 мең тонна иген һалынған, планға ҡарата был 44 процентҡа тиң. Был күрһәткес буйынса тейешле норманы ун районда үтәгәндәр. Шул уҡ ваҡытта аграрийҙар күсмә фондҡа ла орлоҡ әҙерләй. Унда 44 мең тонна (77 процент) орлоҡ һалынған. Республиканың 25 районында күсмә фондҡа орлоҡ әҙерләү тулыһынса тамамланған. Шулай уҡ күп йыллыҡ үләндәр орлоҡтарын әҙерләү буйынса ла эштәр алып барыла. Улар 61 процентҡа үтәлгән.


text:
«ӨМЭПБ» генераль директоры БР Сауҙа-сәнәғәт палатаһы Идараһы составына инде
«Өфө моторҙар эшләү производство берекмәһе» асыҡ акционерҙар йәмғиәтенең генераль директоры Александр Артюхов Башҡортостан Республикаһының Сауҙа-сәнәғәт палатаһы Идараһының яңы составына инде, тип хәбәр итә предприятиеның йәмәғәтселек менән бәйләнеш буйынса идаралығы.
Александр Артюхов «ӨМЭПБ» асыҡ акционерҙар йәмғиәтенең генераль директоры вазифаһын 2006 йылдың мартынан биләй, 2007 йылдың мартынан БР Дәүләт Йыйылышы-Ҡоролтай депутаты. 2009 йылда предприятие етәксеһе «БР-ҙың атҡаҙанған машиналар эшләүсеһе» исеменә лайыҡ булды.


text:
Башҡортостанда Халыҡ-ара тәмәкенән баш тартыу көнө билдәләнәсәк
Күпселек илдәрҙә, шул иҫәптән Рәсәйҙә лә, бөгөн, 17 ноябрҙә, Халыҡ-ара тәмәкенән баш тартыу көнө билдәләнәсәк.
Был кәнгә ҡарата саралар Башҡортостанда ла үтәсәк. Республиканың Йәштәр сәйәсәте һәм спорт министрлығы «Берҙәм Рәсәйҙең Йәш Гвардияһы» менән берлектә Өфөлә (республиканың Йәштәр сәйәсәте һәм спорт министрлығы бинаһы алдындағы майҙан, Телеүҙәк, «Каруанһарай» сауҙа-эш комплексы) волонтерҙар эшен ойошторасаҡ, улар халыҡҡа тәмәкенең зарары тураһында һөйләйәсәк, был темаға листовкалар таратасаҡ.
Шәмбе, 19 ноябрҙә, Башҡорт дәүләт медицина университетының Волонтерҙар үҙәге ҡаланың сәләмәтлек үҙәктәре менән берлектә был көнгә арналған «Медицина диагностикаһы» акцияһын үткәрәсәк.
Был көндө теләгән һәр кем сәләмәтлек үҙәктәре нигеҙендә киләһе адрестар буйынса алдан теркәлмәйенсә бушлай медицина тикшеренеүен үтә ала:
— 38-се поликлиника, Рәсәй урамы, 94 («Ҡала советы» туҡталышы);
— 2-се поликлиника, Рәсәй урамы, 68 («Ҡурсаҡ театры» туҡталышы);
—46-сы поликлиника, С. Перовская урамы, 38 («Софья Перовская урамы» туҡталышы);
— Республика һаулыҡ үҙәге, Блюхер урамы, 1 («Ҡала советы» туҡталышы);
— БДМУ-ның клиник стоматология поликлиникаһы, Чернышевский урамы, 104 («Башҡортостан» ҡунаҡханаһы» туҡталышы).
Акцияла ҡатнашыусыларҙы Башҡорт дәүләт медицина университеты кафедраһы белгестәре – невролог, маммолог, уролог һәм терапевтар ҡабул итәсәк. Шулай уҡ теләгән һәр кем бушлай анализдар тапшыра аласаҡ, ЭКГ, ЭЭГ яһай аласаҡ.
Акция 9 сәғәттән 15-кә тиклем дауам итәсәк. Үҙең менән паспорт, медицина таныҡлығы булыу талап ителә. Киләсәктә халыҡ өсөн бындай медицина тикшеренеүҙәрен кварталға бер тапҡыр үткәреү планлаштырыла.


text:
Скачать презентацию
Идет загрузка презентации. Пожалуйста, подождите
Презентация была опубликована год назад пользователемАлла Запольская
1 Фразеооогик берәмектәр Был өлкәлә эшләүсе ғалимдар: Был өлкәлә эшләүсе ғалимдар: 1. Моратов Н.С. «Төрки телендә тоторо ҡ ло һү ҙ бәйләнештәр». 2. Ура ҡ син З.Ғ. «Баш ҡ орт теленең фразеооогия һү ҙ лиге». 3. Ура ҡ син З.Ғ. «Русско- башкирский фразеооогический словарь». 4. Гиндуллина А.Ф., Каримова Ф.Х. «Русско- башкирский учебный ситуативный словарь фразеооогических единиц». 5. Йосопов Х.Ғ. 6. Кейекбаев Ж.Ғ.
2 1.Энәһенән ебенә тиглем. 2. Бил бөгөү. 3. Баш күтәрмәй эшләү. 4. А ҡ ылға ултыртыу. 5. Бер ҡ ала ҡ тан (таба ҡ тан) ашау.
3 1. Юлай үткән дәресен … һөйләне. 2. Малай ҙ ар шау-шоу күтәрә башлағас, Кәрим … 3.Мәсьәлене у ҡ ыу менән төшөнөп алған Салауат … эшләп бөттө. 4. Бабай менән әбей был балаға писем э ҙ ләп биг о ҙ а ҡ …
4 иллюстрация лоу А ҡ са ҡ ооо ( а ҡ саға, малға ҡ арата мөкиббән киткән кешегә ҡ арата кәмһетеп әйтелә). А ҡ са ҡ ооо ( а ҡ саға, малға ҡ арата мөкиббән киткән кешегә ҡ арата кәмһетеп әйтелә). Ауы ҙ эсендә бут ҡ а бешереү ( һү ҙҙ е асы ҡ ҡ ына һөйләмәү, бығырлау). Ауы ҙ эсендә бут ҡ а бешереү ( һү ҙҙ е асы ҡ ҡ ына һөйләмәү, бығырлау). Аранан ҡ ара бесәй үтеү ( ду ҫ ли ҡ мөнәсәбәте по ҙ оооу). Аранан ҡ ара бесәй үтеү ( ду ҫ ли ҡ мөнәсәбәте по ҙ оооу). Кү ҙҙ е алиу ( ҡ арашты диккенсе нәмәгә күсереү). Кү ҙҙ е алиу ( ҡ арашты диккенсе нәмәгә күсереү). Бүрәнә үтә бүре күреү ( белмәйенсә күрмәйенсә һөйләү ҙ е аңлата). Бүрәнә үтә бүре күреү ( белмәйенсә күрмәйенсә һөйләү ҙ е аңлата). Ҡ олағына ла элмәй ( тыңламай). Ҡ олағына ла элмәй ( тыңламай).
5 рус телендәге варианттарын табырға. Делать из мухи слона. Делать из мухи слона. Делить шкуру неубитого медведя. Делить шкуру неубитого медведя. Подкладывать свинью. Подкладывать свинью. Готов сквозь землю провалиться. Готов сквозь землю провалиться. Валиться из рук. Валиться из рук.
6 «Сәләм, бе ҙ талант тара ҙ ләйбе ҙ » рубрикаһы.
Еще похожие презентации в нашем архиве:
© 2017 MyShared Inc.
All rights reserved.


text:
Уртаса эш хаҡы Өфөлә 24 меңгә тиерлек етә
Ағымдағы йылдың һигеҙ айы йомғаҡтары буйынса уртаса эш хаҡының кимәле 23800 һум тәшкил итте. Уҙған йылдың ошо уҡ осоро менән сағыштырғанда ул 12 процентҡа артҡан. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте.
— Һуңғы өс йылда эш хаҡы ҡалала тәүге тапҡыр ҡулланыусылар хаҡына ҡарағанда күберәккә артты, — тип аңлатма бирҙе ул. Ә был иһә халыҡтың ысынбарлыҡтағы табышының ысынлап артыуын аңлата.
Павел Качкаевтың бығаса биргән мәғлүмәттәренә ярашлы, Өфө уртаса эш хаҡы кимәле буйынса илебеҙҙең миллионлы халҡы булған ҡалалары араһында өсөнсө урында килә (Мәскәү һәм Санкт-Петербургты иҫәпкә алмағанда). Был күрһәткес буйынса Башҡортостандың баш ҡалаһынан Екатеринбург менән Новосибирск ҡына алдараҡ.
Шул уҡ ваҡытта Өфөлә хеҙмәт хаҡы буйынса рәсми бурыс әлеге ваҡытта, ҡала башлығы әйтеүенсә, ни бары 19,6 миллион һумды тәшкил итә. Был үҙенең хеҙмәткәрҙәренә бер ойошманың бурысы.


text:
Зиннәт Аллаяров студенттарҙы ҡотланы
БР мәғариф министры Зиннәт Аллаяров студенттарға ҡотлауҙарын ебәрҙе. Ул Татьяна көнөн – Рәсәй студенты байрамын билдәләүҙең матур йолаға әйләнеүен һыҙыҡ өҫтөнә алды. Ҡотлауҙа, атап әйткәндә, түбәндәгеләр яҙылған:
“Республикала 200-ҙән ашыу профессиональ уҡыу йортонда 300 меңгә яҡын студент белем ала. Йыл һайын республика студенттары рәтен арттырып, уҡыу йорттарында яңы кафедралар һәм факультеттар асыла. Был һөнәри белемдең һорау менән файҙаланыуын дәлилләй.
Студенттар һәр ваҡыт Рәсәй йәмғиәтенең алдынғы өлөшө булды һәм әле лә шулай булып ҡала. Һис шикһеҙ, был йәшлек осоро – иң гүзәл миҙгел. Был ваҡыт арауығында тормош приоритеттары формалаша, ныҡлы дуҫлыҡ мөнәсәбәттәре ҡорола. Иң мөһиме, был йылдарҙа киләсәктәге уңыштың нигеҙе һалына – сифатлы белем алыу, тейешле мәғлүмәт туплау. Юҡҡамы һәр заманда ла тап студенттар яңылыҡ менән ҡыҙыҡһынған, ижади энергия, бөтмәҫ энтузиазм, принципиаллек һәм хеҙмәткә һөйөү менән айырылып торған.
Һәм беҙҙең цифрлы һәм нанотехнологиялар заманында ла йәштәр студент йылдарында максимум белем һәм практик тәжрибә алып ҡалырға, заманса һөнәри компетенцияға эйә булырға тырыша.
Студенттар көнө — йәштәр менән эшләүсе, улар менән күңел йылыһын, энтузиазмын бүлешеүсе, белеме, баһалап бөтөргөһөҙ тормош тәжрибәһе менән уртаҡлашыусы кешеләрҙең дә байрамы ул. Ихлас күңелдән беҙҙең профессиональ уҡыу йорттары уҡытыусыларына күңел күтәренкелеге, ныҡлы сәләмәтлек, илһам һәм яҡшы кәйеф теләйем!
Ҡәҙерле студенттар! Татьяна көнө студенттарҙың сессияһына тап килә. Бар һынауҙарҙы ла лайыҡлы үтеүегеҙҙе теләйем. Һәр башланғыстарығыҙға уңыштар юлдаш булһын. Уҡыуҙа ҡаҙаныштар, сағыу тәьҫораттар, ижади еңеүҙәр һәм оптимизм һеҙгә”.


text:
Журналистика ветераны Марсель Ҡотлоғәлләмов «Башҡортостан» гәзитендә милләттәштәренә асыҡ хат менән мөрәжәғәт итте
ӨФӨ, 2015 йыл, 22 октябрь. /«Башинформ» мәғлүмәт агентлығы, Ләйлә Аралбаева/.
«Башҡортостан» гәзитенең яңы һанында публицист, Рәсәйҙең һәм Башҡортостандың атҡаҙанған мәҙәниәт хеҙмәткәре, Салауат Юлаев ордены кавалеры Марсель Ҡотлоғәлләмовтың асыҡ хаты донъя күрә. Журналистика ветераны үҙенең мәҡәләһен «Йөрәгебеҙҙе тутыҡ баҫты бит, милләттәштәр!» тип атаған. Билдәле публицист матбуғаттың, мәғлүмәттең тормошобоҙҙағы роле хаҡында фекер йөрөтә, битарафлыҡтың милләттең тарҡаулығына һәм үҙенең йөҙөн юғалтыуына килтереүе тураһында әсенеп яҙа.
«Дәүләт-ара һәм илдәр эсендәге сәйәсәттә мәғлүмәткә хужа булыу, уны файҙаланыу маһирлығы, иҡтисад һәм ҡорал менән бер рәттән, хәҙер төп урындарҙың береһен биләй. Ташҡын рәүешендә, кеше аңына һәм йөрәгенә көндән-көн ҡағыусы мәғлүмәттәр, хәбәрҙәр, уйҙырмалар даръяһында самимилығыңды юғалтыу, аҙашыу, сәсәү хәүефе арта бара. Был процесс көсәйә, төрләнә һәм агрессив төҫ алыуын дауам итәсәк», — тип яҙа асыҡ хат авторы.
Матбуғатҡа яҙылыу осоронда һәр редакция төрлө акциялар үткәрергә, күп көс һалырға мәжбүр, тип билдәләй автор. Ул статистика мәғлүмәттәрен килтерә. 2010 йылғы халыҡ иҫәбен алыу Өфөлә башҡорт милләтле 173 меңгә яҡын, Стәрлетамаҡта — 42 меңдән күберәк, Нефтекамала — 34 мең, Сибайҙа — 30 300, Мәләүездә — 29 мең, Салауатта — 28 мең, Октябрьскийҙа — 14 400, Белоретта — 13 мең, Күмертауҙа — 11 500, Бәләбәйҙә 12 меңдән ашыу кешенең йәшәүен теркәне. Баш ҡалабыҙҙа «Башҡортостан» гәзитен 532 кеше, Стәрлетамаҡта — 100, Нефтекамала — 350, Мәләүездә — 270, Сибайҙа — 310, Салауатта 33 кеше уҡый.
Журналист гәзиткә теге йәки был мәсьәләләрҙе хәл итеүҙә ярҙам һорап мөрәжәғәт итеүҙәрҙең кәмемәүен билдәләй. Баҫманың тиражы кәмеһә лә, даими авторҙары байтаҡ. Республиканың төп баҫмаһында автор булыу — мәртәбә лә, бурыс та, тип иҫәпләй публицист.
«Быуат самаһы тарихы эсенә «Башҡортостан» гәзите туған халҡының бар булмышын, барлыҡ асылын туплаған», — тип һыҙыҡ өҫтөнә ала Марсель Ҡотлоғәлләмов һәм мөрәжәғәтен Башҡортостандың халыҡ шағиры Мостай Кәримдең шиғыры менән тамамлай:
Дуҫтар, дуҫтар!
Таралышмай,
Тарҡауландыҡ,
Балҡып түгел, быҫҡып яныр
Көнгә ҡалдыҡ.
Хатта ағас, хатта утын —
Күрсе, ана! —
Өйөбөрәк бергә яҡҡас,
Дөрләп ята.


text:
Фото:
Муниципаль берәмектәрҙең III съезына әҙерләнеү буйынса ойоштороу комитеты ултырышы
Фото:
Өфөлә Башҡортостан Республикаһы муниципаль берәмектәренең III съезына әҙерләнеү буйынса ойоштороу комитеты ултырышы үтә. Уны ойоштороу комитеты рәйесе урынбаҫары, «БР муниципаль берәмектәре Советы» Ассоциацияһы Идараһы рәйесе, Иглин районы муниципаль районы хакимиәте башлығы Ришат Исхаҡов алып бара.
Ултырышта сентябрҙә үтәсәк съезға, шул иҫәптән делегаттар һанына, саҡырылғандар исемлегенә ҡағылышлы һәм башҡа мәсьәләләр тикшерелә. Урындағы үҙидараны үҫтереү тураһында докладтың төп тезистарына, съезды үткәреү форматына, пленар өлөштә сығыш яһаусылар исемлегенә, уларҙың сығыштары темаһына анализ яһарға планлаштырыла. «Башҡортостан Республикаһының иң яҡшы муниципаль берәмеге» конкурсында еңеүселәрҙе наградлау тантанаһын үткәреү һәм «Муниципальный вестник Башкортостана» гәзитенең съезға ҡарата махсус сығарылышын әҙерләү буйынса тәҡдимдәр ҡараласаҡ.


text:
Фото:
Өфөнөң махсус тәғәйенләнеш отряды яугирҙарына Рәсәй Геройы исеме бирелде
Фото:
Рәсәй Эске эштәр министрлығы эске ғәскәрҙәренең Өфөләге 29-сы отряды спецназсылары Рәсәй Геройы исеменә лайыҡ булды. Был майор Николай Злобин, лейтенант Павел Петрачков (үлгәндән һуң).
Злобин менән Петрачков 2010 йылдың 4-5 февралендә Чечняла хеҙмәт иткән ваҡытта батырлыҡ күрһәтә: Өфөнөң «Булат» отряды Урус-Мартан районында боевиктарҙың нығытылған ҡышҡы базаһын таба. Ҡаты алыш башлана, уның барышында махсус тәғәйенләнеш төркөмөнөң 30 йәшлек командиры Павел Петрачков һәләк була. Ул базаға граната ташларлыҡ араға яҡынлаша, уны ырғыта һәм ике пуля шул уҡ секундта уның күкрәген һәм башын тишеп үтә.
Операция менән етәкселек иткән майор Злобин отрядҡа ситкә, уңайлыраҡ һәм хәүефһеҙерәк һыҙыҡҡа китергә приказ бирә, ә үҙе яугирҙарын ҡапларға тороп ҡала. Офицер күкрәгенә ауыр яра ала, әммә атышыуын дауам итә. Спецназсылар кире килеп, командирҙарын уттан алып сыға, ә хәрби табиптар уның ғүмерен ҡотҡара.
Ошо уҡ яуҙа радиоразведка расчеты начальнигы 33 йәшлек өлкән прапорщик Айрат Ғәләүов, 22 йәшлек егеттәр — махсус тәғәйенләнеш отрядының штурм отделениеһы командиры, кесе сержант Илгиз Ғасимов һәм штурм отделениеһының уҡсыһы ефрейтор Антон Байгозин һәләк була. Өфө отрядының йәнә дүрт яугиры яралана.


text:
Башҡортостан Игорь Алешинды ололап ҡаршы алды
Республика буйынса эске эштәр министры яңыраҡ ил президенты фарманы менән Мәскәүгә, эске эштәр министрлығына эшкә алынды, ул хәҙер Рәшит Нурғәлиевтың урынбаҫары.
Игорь Алешиндың Өфөгә килеүе хөрмәтенә министрлыҡта полицейскийҙарҙы, ветерандарҙы, дин әһелдәрен йыйып ҙур ултырыш уҙғарҙылар. Министр вазифаһын башҡарыусы Александр Овчинников Башҡортостан картаһы һәм Эске эштәр министрлығы бинаһы төшөрөлгән ике картина бирҙе.
Баш мөфтөй Тәлғәт Тажетдин барлыҡ мосолмандар исеменән исемле бысаҡ тапшырҙы. Архиепископ Никон Библия менән бүләкләне. Милицияның матбуғат хеҙмәте "Слово о службе Игорове" тигән фильм әҙерләгән.
Игорь Алешинды Рафаил Диваевҡа алмашҡа Башҡортостан милицияһы башлығы итеп ике йыл ярым элек ебәргәйнеләр. Йәш быуынды тәрбиәләү - енәйәтте бөтөрөү өсөн иң яҡшы ысул, тип иҫәпләне Игорь Алешин. Уның башланғысы менән бер-нисә мәктәптә милиция кластары асылды.
Игорь Алешин бөгөн атлы полиция өсөн яңы бина асыуҙа, башҡа сараларҙа ҡатнашты.


text:
Чечняла һәләк булған милиционерҙар һуңғы юлға оҙаттылды
Өлкән прапорщик Айрат Ғәләүев Өфөнөң Көньяҡ зыяратында, кесе сержант Илгиз Ғәсимов Илеш районында ерләнде. Махсус тәғәйенләнештәге отрядта хеҙмәт иткән сержант Илгиз Ғасимов Илеш районы Теләкәй ауылынан.
Ул ғаиләлә иң бәләкәй бала, илгиз март айында командировканан ҡайтҡас өйләнергә йыйынған, тик йәш егеткә үҙенең ниәттәрен тормошҡа ашырырға яҙмай. Районда Ғәсимовтарҙы уңған, тырыш ғаилә тип беләләр. Егеттең дә яҡшы уҡыуын, спорт менән шөғөлләнеүен билдәләй ауылдаштары.


text:
Фото:
«Өфөлә БРИКС саммитының юғары кимәлдә үтәсәгенә ышанам» — Бразилияның Рәсәйҙәге Илсеһе
Фото:
ӨФӨ, 2015 йыл, 10 февраль. /«Башинформ» мәғлүмәт агентлығы, Гөлсәсәк Ханнанова/.
Бразилия Федератив Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Антонио Жозе Валлим Геррейро 2015 йылдың июлендә Өфөлә БРИКС саммиты юғары кимәлдә үтәсәк һәм ошо альянсҡа ингән илдәрҙең берлектәге яңы сәйәсәтен һәм иҡтисади стратегияһын төҙөүҙә яңы этап буласаҡ тип ышана. Был хаҡта ул Мәскәүҙең «Евразия юридик журналы»на биргән интервьюһында һөйләне. Ул Рәсәйҙең, атап әйткәндә, Башҡортостандың 2015 йылғы саммиттарҙы юғары кимәлдә уҙғарыу мөмкинлеге булыуын һыҙыҡ өҫтөнә алды.
«Һуңғы ун йылда БРИКС сиктәрендә тығыҙ хеҙмәттәшлек итеү дәүләтебеҙҙең тышҡы сәйәсәтенең өҫтөнлөклө йүнәлештәренең береһенә әүерелде. 2014 йылдың 15-16 июнендә Бразилияның Форталеза һәм Бразилиа ҡалаларында БРИКС илдәренең алтынсы саммиты уҙҙы, ул беҙҙең хәрәкәткә яңы һулыш бирҙе. Тиҙҙән Өфө ҡалаһында үтәсәк БРИКС осрашыуы. БРИКС рәйесе булараҡ, Рәсәйгә уңыштар теләйем. Башҡортостандың баш ҡалаһында БРИКС саммитының юғары кимәлдә үтеүенә һәм Рәсәй өсөн дә, БРИКС төркөмө буйынса партнерҙарыбыҙ өсөн дә файҙалы булыр тип ышанам. Һис шикһеҙ, Өфөгә Бразилия Президенты Дилма Руссефф киләсәк. Минеңсә, бөтә өлкәләрҙәге хеҙмәттәшлекте тәрәнәйтеү һәм нығытыу буйынса төп бурысты башҡарыу саммит алдында торған бурыстарҙың береһе буласаҡ», — тип белдерҙе баҫмаға Геррейро әфәнде.
АҠШ-тың донъя иҡтисадындағы роле кәмегән саҡта тиҙ үҫешеүсе, тәү сиратта БРИКС-ҡа ингән дәүләттәр халыҡ-ара аренала ышаныслы сығыш яһай, сөнки улар донъя иҡтисады өсөн мөһим ресурстарға эйә, тип иҫәпләй Бразилия Федератив Республикаһы Илсеһе. Уның билдәләүенсә, планета халҡының 43 проценты БРИКС илдәрендә йәшәй, ысынында, был проблемалар тыуҙыра ла инде. «Халыҡ һанының күплеге ошо илдәрҙәге хеҙмәттең арзанайыуына килтерә, был иһә иҡтисади үҫеш өсөн ҡаршылыҡ булып тора. 2014 йылғы һөҙөмтәләр буйынса БРИКС илдәре иҡтисадтың түбәнәйеүенә борсола. Әммә Өфөлә үтәсәк саммит тауар әйләнешен арттырыуға һәм ойошманың халыҡ-ара ареналағы әһәмиәтен күтәрергә ярҙам итер тип уйлайым», — ти ул.
Геррейро әфәнде фекеренсә, Рәсәй менән Бразилияның ике яҡлы мөнәсәбәттәре үҫеше динамикаһы ла бик мөһим. 1991 йылдың декабрь аҙағында Бразилия Латин Америкаһы илдәренән тәүгеләрҙән булып Рәсәй Федерацияһын СССР-ҙы дауам итеүсе дәүләт булараҡ таныны, тип билдәләй ул. 2000 йылдың июнендә Рәсәй һәм Бразилия араһында партнерлыҡ мөнәсәбәттәре хаҡында килешеүгә ҡул ҡуйыла. Ул 2002 йылдың ғинуарынан көсөнә инде. Бразилия менән Рәсәйҙең партнерлығын һаҡлау һәм үҫтереү — беҙҙең өсөн сәйәси бурыс», — тип иҫәпләй Бразилия Федератив Республикаһы Илсеһе.
Интервьюның тулы тексын журналдың сайтында уҡырға мөмкин.


text:
Фото:
Лимма Сержанина «Рәсәйҙең йыл уҡытыусыһы – 2012» конкурсында Башҡортостан исеменән сығыш яһаясаҡ
Фото:
Өфөләге 107-се лицейҙың башланғыс кластар уҡытыусыһы Лимма Сержанина «Рәсәйҙең йыл уҡытыусыһы – 2012» конкурсының аҙаҡҡы этабында Башҡортостан исеменән сығыш яһаясаҡ. Ағымдағы йылда ул педагогик оҫталыҡ республика конкурсында абсолют еңеүсе булды.
Лимма Сержанина 12 йыл ғүмерен балаларға белем биреүгә арнаған. Эксперттар һәм жюри ағзалары фекеренсә, уның ҡала һәм республика конкурстарында тәҡдим ителгән дәрестәре, методик эшләнмәләре һәм оҫталыҡ дәрестәре уҡытыусының юғары профессионализмы хаҡында һөйләй. Уҡытыу процесында Лимма Сержанина заманса технологиялар ҡуллана, прогрессив мәғариф стандарттары буйынса эшләй.
Өҫтәп үтәйек, «Рәсәйҙең йыл уҡытыусыһы» конкурсы быйыл Липецк ҡалаһында – былтырғы еңеүсе, биология һәм тәбиғәт уҡытыусыһы Алексей Овчинниковтың тыуған яғында үтә.
Бәйгелә илдең барлыҡ төбәктәренән тиерлек 77 педагог ҡатнашасаҡ.
28 сентябрҙә конкурстың беренсе туры һөҙөмтәләре иғлан ителә. 1 октябрҙә Мәскәү дәүләт университеты ректоры Виктор Садовничий рәйеслегендәге жюри биш лауреатты һәм төп приз — «Ҙур гәлсәр пеликан»ға эйә булған еңеүсене билдәләй. Уҡытыусылар көнө адынан – 3 октябрҙә Мәскәүҙә еңеүселәрҙе тәбрикләү тантанаһы үтә.


text:
Ихрам
Ихрам (ғәр.إحرام ҡотолоу, ваз кисеү, бағышлау) - айырым бер төр кейемде һәм ихрам халәтен аңлата.
Ихрам (кейем)[үҙгәртергә | вики-тексты үҙгәртергә]
Мәккәлә хаж ҡылыусы кейә торған кейем. Ул - етен йәки мамыҡтан туҡып эшләнгән ике буй аҡ туҡыма. Береһе яурын аша тәнгә һалына, икенсеһе билгә урала. Бындай туҡмаға энә теймәгән булырға тейеш. Был кейем элек-электән хажға барыусыларҙың яҡшы ниәт менән сәфәр тотоуын аңлата.Был кейем тулы ғөсөл алып, ихрам хәленә инергә ниәт итеп кейелә. Ихрам кейеме һәр кешенең ихлас ниәттә булыуын һәм Аллаһ алдында тигеҙлеген һынландыра. Ҡатын-ҡыҙ ихрам хәленә инеү ниәтен әйтеп, мөслимәләр кейеменә талаптарға ярашлы теләгән күлдәген кейә. Ихрам халәтенә ингәндә 2 рәҡәғәт намаҙ уҡыла.
Ихрам халәте[үҙгәртергә | вики-тексты үҙгәртергә]
Мосолманға ихрам хәлендә бер ниндәй йән эйәһен дә үлтерергә, ерҙән бер генә үҫемлекте лә йолҡорға, ағас йәки ҡыуаҡ ботаҡтарын һындырырға, сәс алдырырға йәки тырнаҡ киҫергә, ҡырынырға, енси яҡынлыҡ ҡылырға, ләззәткә бирелергә рөхсәт ителмәй.Уға сауҙа һәм донъя эштәренә ҡағылышлы нәмәләр менән шөғөлләнергә ярамай, шулай уҡ ҡатын һората йәки өйләнә алмай.Асыуланыу, кемделер рәнйетеү тыйыла; ҡырыныу, сәс һәм тырнаҡ ҡырҡыу, биҙәүестәр тағыу һәм тартыу шулай уҡ рөхсәт ителмәй.
Ихрам кейгән урын[үҙгәртергә | вики-тексты үҙгәртергә]
Хаж ҡылыусылар ихрам халәтенә ингән урын миҡат тип атала. Хажға төрлө илдәрҙән киләләр, шуның өсөн уларға айырым ихрам кейеү урыны тәғәйенләнгән. Рәсәйҙән барыусылар ихрамды Мәҙинә миҡатында кейә. Беҙҙең көндәрҙә күптәр ихрамын самолетҡа ултырыр алдынан уҡ кейеп ала
Әҙәбиәт[үҙгәртергә | вики-тексты үҙгәртергә]
- Али-заде, А. А. Ихрам // Исламский энциклопедический словарь. — М. : Ансар, 2007. — 400 с. — (Золотой фонд исламской мысли). — 3000 экз. — ISBN 5-98443-025-8 (урыҫ.).
- Гүзәл Ситдиҡова. Йәннәт баҡсаһы. - Өфө, 2014. - 232 бит
- З. Шафиғи. Рауил Үтәбай-Кәрими. Ислам. Белешмә һүҙлек. Ҡазан-1993 й. ISBN 5-298-00949-2
Шулай уҡ ҡара[үҙгәртергә | вики-тексты үҙгәртергә]
http://islam-today.ru/blogi/kamil_xazrat_samigullin/mikaty__mesta_vxozhdeniya_v_ixram/


text: Проект Башҡортостандың халыҡ ижады мираҫын һаҡлауға һәм пропагандалауға йүнәлтелгән. Төрлө йәштәге, музыка, фольклор менән ҡыҙыҡһынған тамашасыларға тәғәйенләнгән. Һәр программа башҡорт халыҡ йырҙарының береһенә арнала. Алып барыусы әҫәрҙең килеп сығыу тарихын һөйләй. З.Исмәғилев исемендәге Өфө дәүләт сәнғәт академияһының фольклор кабинеты, Рәсәй фәндәр академияһының фонд материалдары, ТТӘИ, тарихи архив сығанаҡтары, легендалар ҡулланыла. Тамашасылар йырҙарға төрлө интерпретациялар ҙа тыңлай ала. Тапшырыуҙы саҡырылған ҡунаҡтың клип форматындағы йә сәхнәлә төшөрөлгән концерт номеры тамамлай.


text:
Рөстәм Хәмитов эш сәфәре менән Беларусь Республикаһына килдеФото: Андрей Старостин
Рөстәм Хәмитов эш сәфәре менән Беларусь Республикаһына килде
Рөстәм Хәмитов эш сәфәре менән Беларусь Республикаһына килдеФото: Андрей Старостин
14 июндә Башҡортостан Президенты Рөстәм Хәмитов етәкселегендәге рәсми делегация Беларусь Республикаһына килде. Минск аэропортында төбәк башлығын Беларусь Республикаһының Рәсәй Федерацияһындағы Илсеһе Андрей Кобяков һәм Беларусь Республикаһы архитектура һәм төҙөлөш министры Анатолий Ничкасов ҡаршы алды.
Ике көнлөк эш визиты программаһында Беларусь Республикаһы Президенты Хакимиәтендә, Министрҙар Советында осрашыуҙар, сәнәғәт предприятиеларына танышыу сәфәре, Беларусь Республикаһының эшлекле даирәләре менән осрашыуҙар планлаштырылған, тип хәбәр итә Башҡортостан Президентының матбуғат хеҙмәте.
Белешмә өсөн. Федераль кимәлдә төҙөлгән дәүләт-ара һәм хөкүмәт-ара Договорҙар һәм Килешеүҙәр, шулай уҡ 1999 йылда Беларусь Республикаһы Президентының Башҡортостанға рәсми визиты дауамында ҡул ҡуйылған Беларусь Хөкүмәте менән Башҡортостан Хөкүмәте араһындағы Сауҙа-иҡтисади, фәнни-техник һәм мәҙәни хеҙмәттәшлек тураһындағы килешеү Беларусь Республикаһы менән Башҡортостан Республикаһы хеҙмәттәшлегенең хоҡуҡи нигеҙе булып тора. Уҙған йыл йомғаҡтары буйынса Беларусь Республикаһы менән Башҡортостан Республикаһы араһындағы тауар әйләнеше 1 млрд 300 млн АҠШ долларын тиерлек тәшкил иткән, шуларҙың 152 миллионы белорус экспортына тура килә. Беларусь башлыса көнкүреш техникаһы һәм ауыл хужалығы машиналары менән тәьмин итә. Башҡортостан нефть продукттарын, каучук, машина эшләү ҡорамалдарын экспортҡа оҙата.


text:
Республикала «Буласаҡ финансист» олимпиадаһында ҡатнашыуға заявкалар ҡабул итеү тамамлана
«Буласаҡ финансист» олимпиадаһы Башҡортостанда 1 мартта старт ала. Иҡтисади бәйгелә ҡатнашырға теләүселәрҙең заявка биреү өсөн ике көнө ҡала.
Иң яҡшы финанс баҙары белгесе исеменә республиканың төрлө уҡыу йорттарынан мәктәп уҡыусылары һәм студенттар ҡатнаша ала. Ҡатнашыусылар Йәштәр финанс үҙәгенең www.mfc-ufa.ru сайтында теркәлә.
«Башинформ» агентлығы алдан хәбәр итеүенсә, Башҡортостанда бындай сара тәүгә ойошторола. Ул БР Йәштәр сәйәсәте һәм спорт министрлығы ярҙамы менән «Йәштәр фәне көндәре» республика фестивале сиктәрендә үткәрелә.
Олимиада ике этапта үтәсәк. 1-16 мартта һайлап алыу туры була, ҡатнашыусылар «StarMoney» виртуаль уйын терминалында үҙ оҫталыҡтарын күрһәтәсәк. Иң күп виртуаль капитал йыйыусы 30 конкурсант 28 мартта уҙғарыласаҡ финалға үтә. Унда ҡатнашыусылар финанс баҙары буйынса белемдәрен тикшерәсәк. Төрлө номинацияларҙа еңеүселәрҙе приздар көтә.


text:
Газ
Газ — матдәнең айырым өлөшсәләре (молекула, атом, ион) үҙ-ара тартылыу көсө менән бәйләнмәгән агрегат хәле. Айырым өлөшсәләр ирекле һәм хаотик хәрәкәт итә һәм бер-береһе менән бәрелешә, бәрелешкәндән һуң уларҙың хәрәкәт характеры үҙгәрә. Тотороҡло шыйыҡ йәки ҡаты агрегат хәле булған матдәләрҙең газын пар тип атайҙар.
Газ хәле — йыһанда матдәнең иң таралған агрегат хәле. Газ һәм газ ҡатнашмалары химик үҙенсәлектәре буйынса күп төрлө — инерт газдарҙан алып шартлатҡыстарға тиклем.
Атом һәм молекулаларҙан торған системанан тыш, ҡайһы саҡта фотон, электрон, плазманы газ тип ҡарайҙар.
Этимология[үҙгәртергә | вики-тексты үҙгәртергә]
«Газ» һүҙен беренсе тапҡыр Фландрия (Бельгия) тәбиғәтте тикшереүсеһе Я. Б. ван Гельмонтом (Jean Baptiste van Helmont), үҙе алған «Үле газ» (углекислый газ) өсөн ҡуллана. Рәсәйҙә М. В. Ломоносов газды билдәләү өсөн «һығылмалы шыйыҡса» терминын ҡуллана, ләкин был термин үҙләштерелмәй.


text:
«Сыңрау торна» нәшриәтендә башҡорт шағирҙарының әҫәрҙәре донъя күрә
ӨФӨ, 2015 йыл, 10 март. /«Башинформ» мәғлүмәт агентлығы, Ләйлә Аралбаева/.
Өфөләге «Сыңрау торна» нәшриәтендә шағирә Фирүзә Абдуллинаның «Барыһы ла яҡшы буласаҡ!» тип аталған шиғырҙар китабы донъя күрҙе. Йыйынтыҡта авторҙың ҡатын-ҡыҙ күңелен сағылдырған тормош, мөхәббәт, матурлыҡ хаҡында лирик шиғырҙары тупланған.
«Сыңрау торна» нәшриәте Әҙәбиәт йылында эшләй башланы. Төп маҡсаты — башҡорт шағирҙарының китаптарын нәшер итеү. Нәшриәттә тәүгеләрҙән булып Ғилман Ишкининдың «Мин, бәлки, урап та килмәҫмен...» шиғри йыйынтығы баҫылып сыҡты.
Фирүзә Абдуллина Баймаҡ районында тыуған, Стәрлетамаҡ педагогия институтын тамамлаған. Хәҙер Ҡырмыҫҡалы районында рус теле һәм әҙәбиәте уҡытыусыһы булып эшләй. Шиғырҙары «Бәйләнештә» сайтындағы «Ғәжәп донъя» төркөмөндә баҫыла.
— Яңы шиғырҙарымдың баҫылыуын көткән уҡыусыларым мине ижадҡа дәртләндерә. Юғары маҡсаттар ҡуймайым, илһам килгәндә, ҡулыма ҡәләм алам. Мин тормошто, кешеләрҙе яратам, һәр нәмәнән ҡыуаныс табып, изгелек ҡылып йәшәргә тырышам, — ти автор.


text:
Өфөлә торлаҡ йыл башынан алып 24 процентҡа арзанайҙы
Өфөнөң икенсел күсемһеҙ милек баҙарында йыл башынан алып бер квадрат метрҙың уртаса хаҡы 24 процентҡа кәмене. Торлаҡҡа хаҡ кәмеү темптары буйынса Өфө Рәсәйҙең 500 меңдән ашыу кеше йәшәгән 35 ҙур ҡалаһы араһында 12-се урында тора. Торлаҡҡа хаҡтар кәмеү буйынса лидерҙар иҫәбендә – Волгоград (38%), Пермь (33%), Тольятти (31%), Мәскәү (30%), Һамар (30%), Силәбе (30%), Владивосток (29%), Һарытау, Липецк, Красноярск (26%), Астрахань (25%), Өфө (24%).
«Эксперт» күсемһеҙ милек агентлыҡтары селтәре аналитиктары билдәләүенсә, ноябрь башына ил буйынса «квадрат»тың уртаса хаҡы 39 мең һум тәшкил иткән, был йыл башындағынан 21 процентҡа кәмерәк, әммә октябрь башындағыға ҡарағанда 2,5 процентҡа артығыраҡ.
Өфө бер квадрат метр өсөн 38000 һум хаҡ менән Рәсәйҙең 35 ҡалаһы исемлегендә 19-сы урынды биләй.


text:
Башҡортостанда Швеция Короллеге көндәре асыла
5-9 сентябрҙә Башҡортостанда Швеция Короллеге көндәре үтә. Унда ҡатнашыу өсөн Өфөгә ҙур делегация килә, уның составына Илселек хеҙмәткәрҙәре, Швецияның алдынғы компаниялары вәкилдәре, мәҙәниәт һәм сәнғәт хеҙмәткәрҙәре инә.
Сараны ойоштороусылар булып Швецияның Рәсәйҙәге Илселеге, Швеция сауҙа советы, Башҡортостан Хөкүмәте һәм Сауҙа-сәнәғәт палатаһы сығыш яһай.
Швеция көндәре республикала тәүгә үтә. Башҡортостан һәм Швеция компаниялары араһында эшлекле бәйләнештәр булдырыу, мәҙәниәт һәм мәғариф өлкәләрендә хеҙмәттәшлекте киңәйтеү, Швецияның иҡтисад, мәҙәниәт, сәнғәт, мәғариф һәм туризм өлкәләрендәге ҡаҙаныштары менән танышыу сараның төп маҡсаты булып тора. Делегацияны Швеция Хөкүмәтенең экологик технологиялар экспорты буйынса махсус вәкиле Матс Деннингер етәкләйәсәк, тип көтөлә.
Бөгөн «Башинформ» агентлығында һәм ИТАР-ТАСС агентлығының Башҡортостан төбәк бюроһында республикала Швеция Короллеге көндәрен асыу тантанаһы үтә. Бынан һуң Швеция делегацияһы «Өфө-Арена» спорт комплексына бара, ә кискеһен «Родина» кинотеатрында Швеция киноһы аҙналығы старт ала. Тамашасылар әлеге илдең ете заманса нәфис фильмын ҡарай аласаҡ.
7 сентябрҙә БР Сауҙа-сәнәғәт палатаһында ҡалаларҙың тотороҡло үҫеш концепцияһына арналған SymbioCity семинары ойошторола. Унда ҡалаларҙы комплекслы үҙләштереү, энергияны һаҡсыл һәм һөҙөмтәле файҙаланыу һәм башҡа мәсьәләләр тикшереләсәк. Семинар сиктәрендә Швецияның был өлкәлә күптән эшләгән компаниялары тәжрибә уртаҡлашасаҡ.
Шул уҡ көнгә Башҡорт дәүләт университетында Швеция тарихы һәм мәҙәниәте буйынса лекциялар планлаштырылған. Көндөң икенсе яртыһында виза үҙәген асыу тантанһы ойошторола, унда Швецияға виза алып буласаҡ.
Бынан тыш, 7-9 сентябрҙә «Швеция көндәре» «МЕГА» сауҙа үҙәгендә үтә.


text:
Республика Хөкүмәте дарыуҙарға иң сикке өҫтәмәләрҙе кәметте
Март уртаһынан республиканың дарыуханалар селтәрендә иң кәрәкле һәм мөһим дарыуҙарға иң сикке күмәртә һәм ваҡлап һатыу хаҡтары кәметеләсәк. Был ҡарарға БР Хөкүмәте Премьер-министры Раил Сарбаев ҡул ҡуйҙы.
Республика Хөкүмәте сикке өҫтәмәләрҙе ҡәтғи сикләү тураһында тәүге тапҡыр 2009 йыл башында ҡарар сығарҙы. Ул саҡта дарыуҙарға һәм медицина изделиеларына максималь өҫтәмәләр 10 процентҡа кәметелде: күмәртә – 20%, ә ваҡлап һатыу 35 процент тәшкил итте.
Хөкүмәттең яңы документына ярашлы, өҫтәмәләр күләмдәре өс хаҡ категорияһы буйынса айырыласаҡ: дарыуҙың хаҡы ни тиклем юғары булһа, сикке өҫтәмә күләме шул тиклем кәмерәк буласаҡ.
50 һумдан арзаныраҡ дарыуҙар өсөн сикке күмәртә өҫтәмәһе – 15%, ә ваҡлап һатыу өҫтәмәһе 34 процент күләмендә билдәләнде. 50 һумдан 500-гә тиклем һумлыҡ дарыуҙар өсөн – 13% һәм 30%. Өсөнсө хаҡ төркөмөн 500 һумдан ашыулыҡ дарыуҙар тәшкил итә. Улар өсөн сикке күмәртә өҫтәмәһе 11 процент күләмендә билдәләнде, ә ваҡлап һатыуға улар 22 процент өҫтәмә менән сығарылырға мөмкин.
Наркотик средстволарға, психотроп матдәләргә һәм уларҙың прекурсорҙарына өҫтәмә, айырым һаҡлау һәм һатыу шарттары менән бәйле, 30 һәм 50 процент тәшкил итәсәк.
Иң кәрәкле һәм мөһим дарыуҙар иҫәбенә биш мең самаһы төр инә.


text:
Баш ҡала халҡы һәм предприятиелар ветерандарға ремонт яһауҙа ярҙам күрһәтә ала
ӨФӨ, 2015 йыл, 25 февраль. /«Башинформ» мәғлүмәт агентлығы, Артур Басиров/.
Өфөлә «Ватанды яҡлаусыға — ветеранға ремонт» акцияһы иғлан ителде. Акция Бөйөк Ватан һуғышында Еңеүҙең 70 йыллығына арналған, тип хәбәр иттеләр ҡала хакимиәтенән.
Предприятиелар, ойошмалар, учреждениелар һәм баш ҡалала йәшәүселәр ветерандарға аҡса күсерә, төҙөлөш һәм биҙәкләү материалдары йәки квалификациялы эшселәр менән ярҙам итә ала. Аҡсалар торлаҡ биналарҙы ремонтлауға, яңғыҙ йәшәгән Бөйөк Ватан һуғышында ҡатнашыусыларҙың һәм инвалидтарҙың, тыл эшсәндәренең, һуғышта ҡатнашыусыларҙың тол ҡатындарының торлаҡ һәм көнкүреш шарттарын яҡшыртыуға йүнәлтеләсәк.
Белешмә өсөн телефон: 251-04-35.


text:
Иршат Фәхретдинов БДБ Парламент-ара Ассамблеяһының Почет грамотаһы менән наградланды
Бойондороҡһоҙ Дәүләттәр Берләшмәһенең Парламент-ара Ассамблеяһы эшендә һәм БДБ илдәренең хеҙмәттәшлек итеүен үҫтереүҙә ҡатнашҡаны өсөн Башҡортостан Республикаһынан Дәүләт Думаһы депутаты Иршат Фәхретдинов БДБ Парламент-ара Ассамблеяһының Почет грамотаһы менән наградланды. Почет грамотаһын уға БДБ Парламент-ара Ассамблеяһы Советы рәйесе, Федерация Советы рәйесе Валентина Матвиенко тапшырҙы.
Наградлау тантанаһы Сант-Петербург ҡалаһында БДБ Парламент-ара Ассамблеяһының 37-се пленар ултырышында үтте, ултырыш әлеге Ассамблеяның 20 йыллыҡ юбилейына арналды.


text:
Өфөлә боҙҙағы мотоуҙыш буйынса Европа чемпионаты уҙғарылаФото: Анатолий Ермоленко
Өфөлә боҙҙағы мотоуҙыш буйынса Европа чемпионаты уҙғарыла
Өфөлә боҙҙағы мотоуҙыш буйынса Европа чемпионаты уҙғарылаФото: Анатолий Ермоленко
ӨФӨ, 2016 йыл, 11 февраль. /«Башинформ» мәғлүмәт агентлығы, Николай Ермоленко/.
21 февралдә Өфөнөң «Төҙөүсе» стадионында боҙҙағы мотоуҙыш буйынса Европа чемпионаты башлана. Ул ике көн дауам итәсәк. Унда һигеҙ илдән — Австрия, Германия, Норвегия, Рәсәй, Финляндия, Швейцария, Швеция һәм Чехиянан спортсылар ҡатнаша. Үткән аҙнала Өфө хакимиәтендә ошо ярышты уҙғарыу буйынса ойоштороу комитетының беренсе ултырышы булды.
Хәбәр ителгәнсә, февраль айында Өфөлә Ғабдрахман Ҡадировтың тыуыуына 75 йыл тулыу уңайынан Европа чемпионаты урынына ФИМ кубогына халыҡ-ара ярыштар үткәреү планлаштырылғайны. Тәүҙә ФИМ-Европа Рәсәй Мотофедерацияһына уны Өфөлә уҙғарырға тәҡдим итте, әммә һуңынан Австрияға тапшырҙы. Ләкин Европалағы йылы һауа торошо ойоштороусыларға Санкт-Йоханн ҡалаһында талаптарға ярашлы боҙ әҙерләргә мөмкинлек бирмәне, шуға күрә комиссия беренсе вариантҡа туҡталды һәм Европа чемпионатын Өфөгә бирҙе.
Ғабдрахман Ҡадировтың 75 йыллығынан тыш, Өфөлә ошондай ярыш үткәрергә йәнә бер сәбәп бар. Быйылғы чемпионат — 20-се, тәүгеһе лә Башҡортостандың баш ҡалаһында башланды, тап Өфө боҙонда Ғабдрахман Ҡадиров Европаның беренсе чемпионы исемен яуланы. Был хәл 1964 йылда булды.
Республикала Европа чемпионаты — бишенсе, ә Өфөлә дүртенсе тапҡыр үткәрелә.


text:
Мортаза Рәхимов Рәсәй Федерацияһы Федераль Йыйылышы ултырышында ҡатнашты
12 ноябрҙә Мәскәүҙә Башҡортостан Республикаһы Президенты М.Ғ. Рәхимов Рәсәй Федерацияһы Федераль Йыйылышы палаталарының берлектәге ултырышында ҡатнашты. Унда Рәсәй Федерацияһы Президенты Д.А. Медведев ил парламентына Мөрәжәғәтнамәһен уҡып ишеттерҙе.
Рәсәй Федерацияһы Конституцияһына ярашлы, Рәсәй Президентының Федераль Йыйылышҡа Мөрәжәғәнамәһе дәүләт башлығының бурысы булып тора. Унда эске һәм тышҡы сәйәсәттең төп йүнәлештәре буйынса позиция, шулай уҡ дәүләт башлығының мөһим ҡарарҙары хаҡындағы мәғлүмәттәр билдәләнә. Үҙенең мөрәжәғәтендә Д.А. Медведев шулай уҡ бер нисә мөһим белдереү яһаны. Быйылғы Мөрәжәғәтнамә өҫтөндә эшләгәндә Президенттың 2009 йылдың 10 сентябрендә баҫылып сыҡҡан “Рәсәй, алға!” мәҡәләһенә ҡарата граждандарҙың фекер һәм тәҡдимдәре иҫәпкә алынды.
Федераль Йыйылышҡа мөрәжәғәт итеп, дәүләт башлығы, ХХI быуатта Рәсәй демократия ҡиммәттәренә һәм институттарына нигеҙләнгән бөтә яҡлы модернизацияға мохтаж, тине. Д.А. Медведев Рәсәйгә принципиаль яңы нигеҙҙә донъя державаһы статусына эйә булыу кәрәклегенә инаныуын белдерҙе.
— Ватандың абруйы һәм милли именлек үткәндәрҙең ҡаҙаныштары менән генә билдәләнә алмай. Етештереү комплекстары, ядро ҡоралы, сәнәғәт һәм коммуналь инфраструктура — быларҙың күпселеге тиерлек совет белгестәре тарафынан булдырылған, — тине дәүләт башлығы. Ил Президенты рәсәйҙәрҙең әлеге быуынын “үҙ һүҙен әйтергә” һәм илде яңы кимәлгә күтәрергә саҡырҙы.
Д.А. Медведев, донъя финанс көрсөгө һөҙөмтәһендә Рәсәйҙә иҡтисади үҫештең түбәнәйеүе күпселек илдәр менән сағыштырғанда тәрәнерәк булды, тип билдәләне. Рәсәй продукцияһының конкуренцияға һәләтенең түбән булыуын һәм иҡтисади структураның сеймалға бәйлелеген төп сәбәптәр тип атаны.
Рәсәй Президенты, граждандарға социаль ярҙам дәүләт сәйәсәте өҫтөнлөгө булды һәм булып ҡала, тип һыҙыҡ өҫтөнә алды. Уның әйтеүенсә, ил бюджеты килемдәренең түбәнәйеүенә ҡарамаҫтан, дәүләттең социаль йөкләмәләре артабан да тулы күләмдә үтәләсәк. Пенсияларҙы индексациялау, ветерандарҙы торлаҡ менән тәьмин итеү, эшһеҙлек буйынса пособиеларҙы арттырыу, халыҡты эш менән тәьмин итеүгә булышлыҡ программаларын тормошҡа ашырыу хаҡында һүҙ бара.
Федераль Йыйылышҡа мөрәжәғәтендә барышында Дмитрий Медведев берҙән-бер предприятиеға ҡарап торған бәләкәй ҡалалар проблемаһын күтәрҙе. “Яҡын арала беҙгә бәләкәй ҡалаларҙа йәшәү кимәленең ҡырҡа түбәнәйеүенә юл ҡуймау өсөн оператив саралар күрергә кәрәк. Был бөтә кимәлдәге власть органдарының да, предприятиелар етәкселегенең дә бурысы”, тине Рәсәй Президенты.
Үҙенең Мөрәжәғәтнамәһендә Д.А. Медведев шулай уҡ ил үҫешенең сәйәси стратегияһындағы өҫтөнлөклө йүнәлештәрҙе билдәләне һәм коррупцияға ҡаршы көрәш проблемаларына иғтибар бирҙе.
Дәүләт башлығының мөрәжәғәтенә комментарий биреп, Башҡортостан Президенты М.Ғ. Рәхимов, Д.А. Медведевтың икенсе Мөрәжәғәтнамәһе көслө тәьҫир яһай, тип билдәләне.
— Был — илдең киләсәге хаҡында тәрән хәстәрлек менән һуғарылған юғары патриотик мөрәжәғәт. Хәҙерге Рәсәйҙең иҡтисади базаһын булдырыу, иҡтисадтың реаль секторын модернизациялау бурысы аныҡ ҡуйыла. Улай ғына ла түгел, сәнәғәт етештереүендә тәҡдим ителгән структура, модернизация йәһәтенән алға китеш 1945 йылғы Бөйөк Еңеүебеҙгә тиңләштерелә. Бындай белдереүҙең Рәсәйҙәге һәр граждандың хис-тойғоларына ҡағылмауы мөмкин түгел, — тине М.Ғ. Рәхимов.
Башҡортостан Президенты илебеҙҙең һәм уның бөтә төбәктәренең перспективалары заманса технологияларға, конкуренцияға һәләтле продукция етештереүҙе арттырыуға, алдынғы тармаҡтарҙы һәм технологияларҙы үҫтереүгә бәйле булыуы менән тулыһынса килешә. Һуңғы йылдарҙа Башҡортостан ошо йүнәлештәрҙә ныҡышмалы эшләй, — тине республика башлығы. М.Ғ. Рәхимов, ошо стратегик документ положениелары юҫығында “беҙ ил Президенты билдәләгән йүнәлештәрҙә тырышлығыбыҙҙы арттырасаҡбыҙ”, тип белдерҙе.
— Ҙур бурыстар ҡуйылды. Уларҙы тормошҡа ашырыу өсөн процестарға һөҙөмтәле идара итеү мөһим. Президент проблемаларҙы эҙмә-эҙлекле хәл итеү зарурлығын билдәләй. Был илдә инфраструктураны үҫтереү мәсьәләһе йәһәтенән айырыуса яҡшы яңғыраны. Әлегә ул тулыһынса финансланмаған, бында ябай ғына тәртип юҡ, ә төҙөлөш бер нисә тапҡырҙарға юғарыраҡ хаҡтар буйынса алып барыла, бындай маҡсатҡа күп аҡса түгеү — юл ҡуйылғыһыҙ эш, — тине М.Ғ. Рәхимов.
Республика башлығы шулай уҡ, модернизациялауҙың билдәләнгән һәр йүнәлешендә үҙенең йәшәүгә һәләтен һәм кәрәклеген иҫбатлаған практикаға ғына таянырға тейешбеҙ, тигән фекер белдерҙе. Башҡортостан Президенты фекеренсә, ныҡлы дәүләт төҙөү өсөн ныҡлы нигеҙ кәрәк, һәм ауылдарыбыҙ уның мөһим өлөштәренең береһе булды һәм булып ҡала. “Йәмғиәттең һәм иҡтисадтың нигеҙе булараҡ агросәнәғәт комплексын комплекслы үҫтереү бик кәрәк. Рәсәйҙең бөтә уңышлы төбәктәрендәге үҫеш тәжрибәһе быны асыҡ күрһәтә”, — тине М.Ғ. Рәхимов. Әлбиттә, урта мәктәпкә булышлыҡ итеү һәм уны сифатлы модернизациялау, Башҡортостан Президенты фекеренсә, бөтә кимәлдәге инновациялар өсөн нигеҙ булып тора.
Рәсәй бөйөк державаға әүерелергә тейеш һәм Мөрәжәғәтнамәлә ҡуйылған бурыстарҙы социаль-сәйәси тотороҡлолоҡ, Рәсәй йәмғиәте көсөн тырыш конструктив эшкә туплау шарттарында ғына тормошҡа ашырырға мөмкин, тип инана республика Президенты.
— Президент илде киң яңыртыу һәм цивилизациялы үҫтереүҙең комплекслы, бөтөн программаһын бирҙе. Ул күп милләтле халҡыбыҙҙың “Алға, Рәсәй!” тигән ике һүҙҙә сағылған милли идеяһын тәҡдим итте, тиергә мөмкин, — тине М.Ғ. Рәхимов.


text:
Башҡортостанда һалым керемдәре яҡынса туғыҙ процентҡа артҡан
Башҡортостанда ғинуар-ноябрь айҙарында бөтә кимәлдәрҙәге бюджеттарға берҙәм социаль һалымды иҫәпкә алмайынса 194181 миллион һум һалым һәм башҡа түләүҙәр ингән. Үткән йылдағы күрһәткестәр менән сағыштырғанда керемдәр 8,7 процентҡа, йәғни 15478 миллион һумға артҡан.
Федераль һалым хеҙмәтенең БР буйынса Идаралығы мәғлүмәттәре буйынса, федераль бюджетҡа сумманың 42,8 проценты – 83094 миллион һум күсерелгән. Йыл эсендә күрһәткес 5,3 процентҡа (4174 миллион һумға) артҡан. Территориаль бюджетҡа 57,2 процент – 111087 миллион һум ингән (плюс 11,3 процент, йәғни 11304 миллион һум).
Башҡортостандың тупланма бюджетына 84284 миллион һум күсерелгән (үҫеш — 8%). Уларҙан республика бюджетына – 66610 миллион һум, йәғни керемдәрҙең 79 проценты (үҫеш – 7,6%), муниципаль райондар һәм ҡала округтары бюджеттарына 17675 миллион һум (плюс 9,6%) күсерелгән.
Барлыҡ керемдәрҙең 26,3 проценты – файҙалы ҡаҙылмалар сығарыуға һалымға, 22,1 проценты – акциздарға, 17,1 проценты – табышҡа һалымға, 16,8 проценты – физик шәхестәрҙең табыштарына һалымға, 8,7 проценты – өҫтәлгән хаҡҡа һалымға, 5,6 проценты мөлкәткә һалымға тура килә. Һанап үтелгән һалымдар барлыҡ керемдәрҙең 97 процентын тәшкил итә.


text:
Баш ҡаланың «Ихлас» мәсете алты телдә альманах сығарҙы
Өфөнөң «Ихлас» мәсете алты телдә альманах сығарҙы. Баҫма ғибәҙәтханаға 15 йыл тулыу айҡанлы нәшер ителде һәм уның тарихына арналған. Иҫегеҙгә төшөрәбеҙ, был мөһим ваҡиғаны баш ҡала мосолмандары ағымдағы йылдың июлендә билдәләгәйне.
Альманахты рус, ғәрәп, башҡорт, татар, төрөк һәм инглиз телдәрендә уҡырға була. Унда «Ихлас»тың тарихы, мәсеттең имамдары, унда үткәрелгән мөһим ваҡиғалар тураһында бәйән ителә, шулай уҡ Ислам дине тарихынан ҡыҙыҡлы факттар һәм башҡа төрлө мәғлүмәт урынлашҡан. Альманахтың редакция коллегияһы уҡыусыларҙы Башҡортостандың билдәле шағирҙары һәм яҙыусыларының әҫәрҙәре менән таныштырыу маҡсатында унда Марат Кәрим, Рауил Бикбаев, Дилә Булгакова, Земфира Муллағәлиева, Әсхәр Кәшфуллин һәм башҡа әҙиптәрҙең ижад емештәрен урынлаштырған.
«Ихлас Шәриф» 1000 дана тираж менән баҫылды. Проектты тормошҡа ашырыуға Ислам мәҙәниәтенә, ғилеменә һәм мәғарифына ярҙам фонды булышлыҡ иткән.


text:
Башҡортостанда 15 градусҡа тиклем һыуыта Фото: Олег Яровиков
Башҡортостанда 15 градусҡа тиклем һыуыта
Башҡортостанда 15 градусҡа тиклем һыуыта Фото: Олег Яровиков
ӨФӨ, 2015 йыл, 27 ноябрь. /«Башинформ» мәғлүмәт агентлығы, Гөлфиә Акулова/.
Башҡортостандың гидрометеорология һәм тирә-яҡ мөхит мониторингы идаралығында хәбәр итеүҙәренсә, республикала 15 градусҡа тиклем һыуыта.
Синоптиктарҙың фаразы буйынса, бөгөн, 27 ноябрҙә, көн болотло буласаҡ, ҡар ҡатыш ямғыр яуасаҡ. Ағастарға һәм тимер сымдарға ҡар һырыуы, юлдарҙы еңелсә боҙлауыҡ ҡаплауы ихтимал. Шуға бәйле республиканың Юл хәрәкәте хәүефһеҙлеге дәүләт инспекцияһы автоһәүәҫкәрҙәргә алыҫ юлға сыҡмаҫҡа, күперҙә, юл үткәргестәрҙә юл ҡағиҙәләрен, юл-патруль хеҙмәткәрҙәренең күрһәтмәләрен теүәл үтәргә кәңәш итә.
Иртәгәнән башлап һауа температураһы түбәнәйә. Шәмбе, 28 ноябрҙә, көндөҙ 3-8, төндә 5-10 градус һалҡын, айырым райондарҙа еңелсә буран сығасаҡ. Йәкшәмбе, 29 ноябрҙә, бер аҙ ҡар яуасаҡ. Көндөҙ 2-7 градус һалҡын, төндә аяҙайтҡанда 15 градусҡаса һыуытасаҡ. Юлдарҙа боҙлауыҡ булыуы көтөлә.


text:
24 декабрь – Башҡортостан Республикаһы Конституцияһы көнө
24 декабрҙә Башҡортостан Республикаһы Конституцияһы көнө билдәләнә. Башҡортостандың Төп Законы Юғары Совет тарафынан бынан 17 йыл элек —1993 йылдың 24 декабрендә ҡабул ителә.
Тәүге тапҡыр Төп Законды тулыһынса республика үҙе әҙерләй (элекке Конституциялар асылда союз һәм Рәсәй Конституцияларының ҡыҫҡартылған варианттары була). Конституция ҡатмарлы һәм бик яуаплы осорҙа ҡабул ителә, ул халыҡтың һәм дәүләттең, бөтә социумдың йәшәйешен көйләүсе була.
Конституция демократик хоҡуҡи дәүләт һәм социаль йүнәлешле иҡтисад нигеҙҙәрен нығытты. Республикала власть һәм граждандар йәмғиәтенең демократик институттары: парламент — БР Дәүләт Йыйылышы – Ҡоролтай, президентлыҡ институты ойоштороу радикаль яңылыҡ булды. Тап БР Конституцияһын ҡабул итеү менән йәмғиәтебеҙ тормошона тәүге тапҡыр күп партиялылыҡ, иркен һайлау, Конституция суды, Кеше хоҡуҡтары буйынса вәкил, Контроль-иҫәп палатаһы кеүек төшөнсәләр килеп инде, республика мировой судьялар институты төҙөлдө һәм уңышлы эшләй.
17 йыл эсендә Башҡортостан Республикаһы Конституцияһы тексы билдәле бер үҙгәрештәр кисерҙе. Төп Законға 2006 йылдың июнендә мөһим үҙгәрештәр һәм өҫтәмәләр индерелде. Улар илдә власть вертикален нығытыу буйынса башланғыстарҙы тормошҡа ашырыу, РФ субъекттарының юғары вазифалы кешеләренә вәкәләттәр биреү тәртибен үҙгәртеү, муниципаль реформа үткәреү менән бәйле булды. Ләкин 1993 йылғы Конституцияның төп положениелары һаҡланды һәм заманса яңғыраш алды. Конституцияның яңы редакцияһы төп идеяларҙың күсәгилешлеген, республика хоҡуҡ системаһын төҙөү принциптарын һаҡлауҙы, Рәсәй Федерацияһы дәүләт власы берҙәмлеген тәьмин итеүҙе, халыҡ-ара хоҡуҡ нормаларын күҙәтеүҙе нығытты.


text:
Республикала йорт идарасыларын уҡытыу буйынса беренсе дәрес үтте
Өфөнөң Дим районында йорт идарасыларын уҡытыу буйынса беренсе дәрес үтте. Һайланған йорт советтары рәйестәре торлаҡ-коммуналь хужалыҡты үҙгәртеп ҡороу өлкәһендәге дәүләт сәйәсәтен, күп фатирлы йортҡа идара итеүҙең хоҡуҡи, ойоштороу һәм иҡтисади нигеҙҙәрен өйрәнде. Шулай уҡ торлаҡ хеҙмәттәренә хаҡтар яһалышы, биналарҙы ҡарау һәм ремонтлауға тарифтар формалашыуы мәсьәләләре буйынса белемен арттырҙы.
Дәрестәрҙең һәр темаһынан һуң лектор-эксперттар тыңлаусыларҙың һорауҙарына яуап бирҙе һәм бәхәсле ситуацияларҙы хәл итеү миҫалдарын ҡараны. Йорт идарасыларының барыһы ла методик әсбаптар, уларҙың хоҡуҡи статусын һәм вәкәләттәрен раҫлаусы таныҡлыҡ алды, шулай уҡ «Башҡортостандың йорт комитеттары союзы» йәмәғәт хәрәкәтенең ойоштороу конференцияһына үҙҙәре араһынан делегаттар һайланы, тип хәбәр итте БР Торлаҡ-коммуналь хужалыҡ министрлығының матбуғат хеҙмәте.


text:
Еңеү көнө уңайынан Башҡортостандың Милли музейы Асыҡ ишектәр көнө уҙғара Фото: Олег Яровиков
Еңеү көнө уңайынан Башҡортостандың Милли музейы Асыҡ ишектәр көнө уҙғара
Еңеү көнө уңайынан Башҡортостандың Милли музейы Асыҡ ишектәр көнө уҙғара Фото: Олег Яровиков
ӨФӨ, 2015 йыл, 29 апрель. /«Башинформ» мәғлүмәт агентлығы, Ләйлә Аралбаева/.
Бөйөк Ватан һуғышында Еңеүҙең 70 йыллығын байрам итеү уңайынан Башҡортостандың Милли музейы «Асыҡ ишектәр көнө» акцияһын иғлан итә. 9 майҙа һәр кем музейға бушлай инә ала. Акция көндөҙгө сәғәт 1-ҙән киске 9-ға тиклем дауам итә.
Экскурсияға 273-35-77 телефоны буйынса яҙылырға була. Бер кешене хеҙмәтләндереү — 50 һум. Милли музейҙың адресы: Өфө ҡалаһы, Совет урамы, 14 .


text:
Һабантуйҙар хаҡында Указға ҡул ҡуйылды
Башҡортостан Республикаһы Президенты Мортаза Рәхимов 2009 йылда республика ҡала һәм райондарында яҙғы баҫыу эштәре тамамланыуға арналған "Һабантуй" халыҡ байрамын үткәреү тураһында Указға ҡул ҡуйҙы. Указға ярашлы байрамды үткәреү графигы раҫланды.
Указға ярашлы муниципаль райондар һәм ҡала округтары хакимиәттәренә ауыл хужалығы предприятиелары һәм ойошмалары етәкселәре менән берлектә агросәнәғәт комплексы предприятиеларының ҡышҡы осорҙағы һәм яҙғы баҫыу эштәре барышындағы эшмәкәрлегенә йомғаҡ яһарға, хеҙмәттә иң яҡшы һөҙөмтәләргә өлгәшкән производство алдынғыларын ҡотлауҙы һәм дәртләндереүҙе ойошторорға тәҡдим ителде. Һабантуйҙы байрам итеү сиктәрендә ҡала һәм райондарҙа йәрминкәләр, күмәк мәҙәни саралар, спорт ярыштары һәм халыҡ уйындары, иң яҡшы йортҡа, урамға, тораҡ пунктына конкурстар үткәреләсәк, еңеүселәр бүләкләнәсәк.
Башҡортостан Республикаһының тейешле министрлыҡтарына һәм ведомстволарына, республиканың муниципаль район һәм ҡала округтары хакимиәттәренә "Һабантуй" халыҡ байрамына әҙерлектә һәм уны үткәреүҙә булышлыҡ итергә ҡушылды.
Указдың үтәлешенә контроль Башҡортостан Республикаһы Хөкүмәтенә йөкмәтелде.


text:
Республикала эшҡыуарҙар өсөн «Бизнес-навигатор» проекты башлана
ӨФӨ, 2015 йыл, 11 февраль. /«Башинформ» мәғлүмәт агентлығы, Артур Басиров/.
Республиканың II Эшҡыуарлыҡ аҙналығын үткәреү барышында бәләкәй һәм урта эшҡыуарлыҡ вәкилдәре өсөн «Бизнес-навигатор» проекты старт ала. Был турала Башҡортостандың Эшҡыуарлыҡ һәм туризм буйынса дәүләт комитетынан хәбәр иттеләр.
Проектта ҡатнашыусылар үҙҙәрен ҡыҙыҡһындырған һорауҙарға яуаптар алыу, шулай уҡ бизнес донъяһында яңы партнерҙар табыу һәм файҙалы бәйләнештәр урынлаштырыу мөмкинлегенә эйә. «Бизнес-навигатор» проектында тематик семинарҙар үткәреү ҡаралған. Уларҙы 50-нән ашыу эксперт һәм уңышлы эшҡыуарҙар алып барасаҡ.
Проектта ҡатнашыу бушлай. Тулыраҡ мәғлүмәтте Башҡортостан Сауҙа-сәнәғәт палатаһының Бизнес мәктәбе сайтында табырға мөмкин.


text:
Башҡортостан вәкилдәре Рәсәй йәштәр делегацияһы составында Ҡытайға бара
ӨФӨ, 2014 йыл, 20 октябрь. /«Башинформ» мәғлүмәт агентлығы, Екатерина Соколова/.
Рәсәй йәштәр делегацияһы Ҡытайға бара. Делегация составына илдең бөтә төбәктәренән 100 кеше – йәмәғәт ойошмалары, киң мәғлүмәт саралары, инновация секторы, бизнес, финанс, юриспруденция, фән, медицина, дәүләт хеҙмәте вәкилдәре инә. Башҡортостандан Ҡытайға БР Ҡоролтай ҡарамағындағы Йәштәр йәмәғәт палатаһы ағзаһы, «Өфө-2015» ШОС һәм БРИКС офис-төркөмө» автономиялы коммерция булмаған ойошма хеҙмәткәре Елена Арямнова, Рәсәй Йәштәр союзының төбәк бүлексәһе рәйесе Диана Вәлиева һәм Өфө хакимиәтенең Йәштәр сәйәсәте буйынса комитеты рәйесе Урал Килсенбаев бара.
Ҡытайҙа Рәсәй делегацияһы 7 көн буласаҡ — 20-27 октябрҙә. Был ваҡыт эсендә осрашыуҙа ҡатнашыусылар тәжрибәләре һәм белемдәре менән уртаҡлаша, шулай уҡ Рәсәй һәм Ҡытай йәштәре араһында мөнсәбәттәрҙе һәм бәйләнештәрҙе нығыта аласаҡ. Сәфәр сиктәрендә Ҡытай-Рәсәй йәштәр эшлекле форумы, шулай уҡ мәҙәни һәм мәғариф саралар уҙасаҡ. Аҙна дауамында Рәсәй йәштәре Ҡытай етәкселеге һәм Ҡытай Халыҡ Республикаһы юғары уҡыу йорттары студенттары менән осрашасаҡ, Үҙәк Комсомол Комитетында һәм башҡа иҫтәлекле урындарҙа буласаҡ.


text:
Рөстәм Хәмитов ирекмәндәргә ШОС һәм БРИКС саммиттары ваҡытында яҡшы эшләгәндәре өсөн рәхмәт белдерҙеФото: Башҡортостан Башлығының матбуғат хеҙмәте
Рөстәм Хәмитов ирекмәндәргә ШОС һәм БРИКС саммиттары ваҡытында яҡшы эшләгәндәре өсөн рәхмәт белдерҙе
Рөстәм Хәмитов ирекмәндәргә ШОС һәм БРИКС саммиттары ваҡытында яҡшы эшләгәндәре өсөн рәхмәт белдерҙеФото: Башҡортостан Башлығының матбуғат хеҙмәте
ӨФӨ, 2015 йыл, 16 июль. /«Башинформ» мәғлүмәт агентлығы, Илья Спиридонов/.
15 июлдә Өфөлә Башҡортостан Башлығы Рөстәм Хәмитов волонтерҙар балында ҡатнашты, уларҙы Шанхай хеҙмәттәшлек ойошмаһы һәм БРИКС илдәре саммиттарының уңышлы үтеүе менән ҡотлап, эште яҡшы ойошторғандары өсөн рәхмәт белдерҙе.
– Мин һеҙҙең көләс йөҙҙәрегеҙҙе күреүемә бик шатмын. Саммиттар үткән көндәрҙә һеҙ Өфөнөң «визит карточкаһы» булдығыҙ. Ҙур рәхмәт, – тине Рөстәм Хәмитов. – Башҡортостандың баш ҡалаһы ҡунаҡтарҙа яҡшы тәьҫораттар ҡалдырҙы. Һеҙ ошо ыңғай кәйефте булдырҙығыҙ: аэропортта ҡунаҡтарҙы ҡаршыланығыҙ, отелдәргә оҙатып йөрөнөгөҙ, журналистар менән эшләнегеҙ. Һеҙ бик күп эш башҡарҙығыҙ.
Ирекмәндәр һәм ойоштороусылар Өфөнө генә түгел, тотош Рәсәйҙе күрһәтте, тип билдәләне республика етәксеһе.
– Беҙ бөтә донъяла танылыу яуланыҡ. Күп илдәр, ҡалалар үҙҙәрендә ошондай саммиттарҙы ҡабул итеү хаҡында хыяллана. Беҙгә БРИКС һәм ШОС саммиттарын Өфөлә, Башҡортостанда үткәреү бәхете йылмайҙы, – тип һыҙыҡ өҫтөнә алды төбәк Башлығы. – Беҙҙә ҡунаҡта булған илдәр менән иҡтисади мөнәсәбәттәрҙе яйға һалыу, инвестициялар йәлеп итеү, туристар ағымын арттырыу мөһим. Был эштә һеҙ бик кәрәк.
Рөстәм Хәмитов саммиттар ваҡытында айырыусы яҡшы эшләгән ирекмәндәргә рәхмәт хаттары тапшырҙы.
Иҫегеҙгә төшөрәбеҙ, саммиттарҙа ирекмән булыу теләген белдереп 10 меңгә яҡын кеше ғариза биргән. Улар араһында йәштәр, пенсионерҙар, башҡа төбәктәрҙә йәшәүселәр, шулай уҡ Өфө вуздарында белем алыусы Ҡытай, Иран, Һиндостан, Африка һәм Бойондороҡһоҙ Дәүләттәр Берләшмәһе илдәренең студенттары бар.
«Ирекмән – 2015» проектында ҡатнашыусылар республикалағы барлыҡ ҙур сараларҙа ҡатнашты, был уларҙың белем кимәлен асыҡларға һәм саммиттарҙа эшләү өсөн эшсе төркөмдәргә билдәләргә мөмкинлек бирҙе.
Ойоштороу комитетының талаптарына ярашлы 643 волонтер һайлап алынды, улар Конгресс-холда, аэропортта, ҡунаҡханаларҙа, театрҙарҙа, музейҙарҙа, матбуғат үҙәгендә һәм саралар үткәрелгән башҡа урындарҙа эшләне.


text:
Волга буйы федераль округының «iВолга-2014» йәштәр форумы ҡатнашыусылары менән Рөстәм Хәмитов осраштыФото: Андрей Старостин
Волга буйы федераль округының «iВолга-2014» йәштәр форумы ҡатнашыусылары менән Рөстәм Хәмитов осрашты
Волга буйы федераль округының «iВолга-2014» йәштәр форумы ҡатнашыусылары менән Рөстәм Хәмитов осраштыФото: Андрей Старостин
23 июндә Һамар өлкәһендә Рөстәм Хәмитов Волга буйы федераль округының «iВолга» икенсе йәштәр форумы ҡатнашыусылары менән осрашыу үткәрҙе, тип хәбәр иттеләр төбәк башлығының матбуғат хеҙмәтенән. Быйыл йәш инноваторҙарҙың йыйылышы халыҡ-ара статус йөрөтә – унда Ҡытай Халыҡ Республикаһы делегаттары ҡатнаша. Башҡортостандан «iВолгаға» 110 кеше барған. Улар үҙҙәренең эштәрен төрлө тармаҡтарҙа инженерия, медицина, торлаҡ-коммуналь хужалығы, ауыл хужалығы, гуманитар өлкәлә күрһәтте.
Шулай, Башҡорт дәүләт аграр университетының ит һәм һөт технологияһы кафедраһы студенттары Мария Васильева һәм Елена Виноградова үҙҙәренең проекттары өҫтөндә бер йыл самаһы эшләгән. Һөҙөмтәлә улар бейә һөтә нигеҙендә йогурттың ғөмүмән яңы төрөн уйлап сығарғандар. Башҡорт дәүләт аграр университетының энергетика факультеты уҡытыусыһы Рөстәм Аслаев бер фазалы замыканиены билдәләү буйынса комплексты тәҡдим итте.
Осрашыу аҙағында журналистар менән аралашып Рөстәм Хәмитов, «беҙҙең йәштәр бик һәләтле, улар даими нимәлер уйлап сығара, яңы формалар тәҡдим итә. Шул иҫәптән төрлө ҡатмарлы мәсьәләләрҙе хәл иткәндә, мәҫәлән, мохтаждарға, аҙ тәьмин ителгән халыҡ ҡатламына, инвалидтарға ярҙам күрһәткәндә лә ситтә тороп ҡалмайҙар. Бөтә бөйөк яңы уйлап сығарылған нәмәләрҙе йәштәр тәҡдим иткән. Шуға күрә республика йәштәре, әлбиттә, шулай уҡ энергия менән «ҡайнай». Улар уйлап сығарырға, власть, йәмғиәт менән үҙ-ара эш итеүҙең яңы формаларын тәҡдим итергә теләй», тип билдәләне.
Республика башлығы «iВолгала» Башҡортостандың йәш уйлап табыусылары тәҡдим иткән проекттар «бөтәһе лә оҡшаны. Ауыр техник мәсьәләләр ҙә, социаль тәҡдимдәр ҙә, ижад, фән, мәҙәниәт, мәғариф менән бәйле мәсьәләләр ҙә бар. Беҙҙә әле тик бер нәмә генә аҡһай – беҙ йәштәр тәҡдим иткәнде йыш ҡына алмайбыҙ. Һис шикһеҙ, бындай эшмәкәрлеккә күберәк йәштәрҙе йәлеп итергә кәрәк. Бөгөн үҙебеҙҙә республика майҙансығы юҡ. Дөрөҫөрәге, улар бар, әммә бик бәләкәй. Был өлөштә әлегә тәжрибә юҡ. Ҡыҙҙар һәм егеттәр йыйылып фекер алыша, идеяларын тәҡдим итә, проекттарҙы яҡлай, ә иң мөһиме уларҙы тормошҡа ашырыу өсөн финанс ярҙам алырлыҡ республика майҙансығын булдырырға кәрәк. Хәҙер Башҡортостан Республикаһынан килгән ҡатнашыусылар менән нисек алға барыу кәрәклеген тикшерҙек. Ошондай майҙансыҡ ойоштороу зарурлығын аңлайбыҙ. Беҙ аҡса һәм ресурстар эҙләп ҡараясаҡбыҙ, ойоштороу башланғысын билдәләрбеҙ. Быйыл бөр төркөм проекттарҙы хупларбыҙ тип уйлайым. Ә киләһе йыл быны яҡшы ойоштороу формаһына күсерәсәкбеҙ», тине.


text:
Бөрө районында спорт туризмы буйынса РФ-ның асыҡ кубогы үтәсәк
26-28 октябрҙә Бөрө районының “Урман” туристик базаһында спорт туризмы буйынса судьяларҙың Бөтә Рәсәй семинары үтәсәк. Семинар тамамланыу менән, 29 октябрь – 3 ноябрҙә, ошонда уҡ Константин Хомяков иҫтәлегенә спорт туризмы буйынса VI-се асыҡ Рәсәй Кубогы ярыштары үткәреләсәк.
Семинар һәм ярыштарҙың ойоштороусылары — БР Йәштәр сәйәсәте, спорт һәм туризм министрлығы, БР Туристик — спорт союзы менән берлектә Рәсәй Туристик — спорт союзы.


text:
Рөстәм Хәмитов республика киң мәғлүмәт сараларының баш мөхәррирҙәре менән осраштыФото: Олег Яровиков
Рөстәм Хәмитов республика киң мәғлүмәт сараларының баш мөхәррирҙәре менән осрашты
Рөстәм Хәмитов республика киң мәғлүмәт сараларының баш мөхәррирҙәре менән осраштыФото: Олег Яровиков
Башҡортостан Хөкүмәте Премьер-министры урынбаҫары Салауат Сәғитов Өфөлә Шанхай хеҙмәттәшлек ойошмаһы һәм БРИКС илдәре халыҡ-ара саммиттарына әҙерләнеү һәм үткәреү, шул иҫәптән инфраструктура объекттарын, биналарҙы, транспортты әҙерләүҙе ваҡытында финанслау мәсьәләләрен контролдә тота.
Салауат Сәғитовҡа етди бурыстар йөкмәтелгән, тип һәйләне Башҡортостан Президенты Рөстәм Хәмитов «Комсомольская правда» редакцияһында үткән республика киң мәғлүмәт сараларының баш мөхәррирҙәре менән осрашыуҙа. Саммиттар айҡанлы бер нисә объект төҙөүҙән тыш, республикаға файҙа килтерә алырлыҡ бәйләнештәр булдырыу ҙа зарур.
— Беҙҙең өсөн иң мөһиме – сараларҙың эстәлеге, — тине Рөстәм Хәмитов. – Объекттарҙы нисек тә булһа төҙөйәсәкбеҙ – был саммиттарҙың тышҡы яғы. Уларҙың эске яғы ла бар. Беҙҙең ил БРИКС һәм Шанхай хеҙмәттәшлек ойошмаһында рәйеслек иткән ваҡытта150-гә яҡын сара үткәреләсәк. Уларҙың барыһы ла, әлбиттә, Өфөлә ойошторолмай, әммә 10-15 сараны үҙебеҙҙә үткәрәсәкбеҙ. Улар иҫәбендә – эшлекле советтар, министрҙарҙың, матбуғат вәкилдәренең осрашыуҙары, фестивалдәр.
Республика Президенты һүҙҙәренсә, бының өҫтөндә бөгөндән үк эшләй башларға кәрәк.
— Сарала ҡатнашасаҡ илдәрҙе урап сығып, улар менән фәнни, мәҙәни, эшлекле бәйләнештәр булдырыу зарур, — тип билдәләне Рөстәм Хәмитов. –Салауат Сәғитов тап ошоноң менән шөғөлләнәсәк тә инде. Саммиттар айҡанлы объекттар төҙөү графигына контроллек итеүҙән тыш, уға сараларҙы эске яҡтан тулыландырыу бурысы ла йөкмәтелгән. Бындай ҙур сараларҙы үткәреү беҙҙең өсөн иҡтисади йәһәттән йәки башҡа яҡтан файҙалы булырға тейеш. Был бик мөһим, шуға күрә көн һайын был мәсьәләләр менән шөғөлләнәсәк бындай вице-премьер кәрәк булды ла инде.
Президент хәбәр итеүенсә, Өфөлә саммиттар үткәреүгә бәйле ойоштороу мәсьәләләрен контролдә тотасаҡ офис төҙөү күҙаллана.


text:
Өфөлә водителдәр ете баллы тығындарға эләкте Фото: Яндекс.Тығындар
Өфөлә водителдәр ете баллы тығындарға эләкте
Өфөлә водителдәр ете баллы тығындарға эләкте Фото: Яндекс.Тығындар
ӨФӨ, 2015 йыл, 28 декабрь. /«Башинформ» мәғлүмәт агентлығы, Артур Басиров/.
Көндөҙ баш ҡала водителдәре ете баллы тығындарға эләкте. Үҙәк урамдарҙың барыһында ла тиерлек тығындар барлыҡҡа килде.
Яндекс.Тығындар сервисы мәғлүмәттәре буйынса, әлеге мәлдә Өфө юлдарында кәм тигәндә ун авария теркәлгән, шуның арҡаһында хәрәкәт итеү ауырлашҡан. Бынан тыш, ҡарҙың күп яуыуы ла хәлде ҡатмарлаштыра.


text:
«Башнефть» облигациялар программаһын раҫларға йыйына
ӨФӨ, 2016 йыл, 28 март. /«Башинформ» мәғлүмәт агентлығы, Олеся Серёгина/.
«Башнефть» компанияһы биржа облигациялары һәм ҡиммәтле ҡағыҙҙар программаһын раҫлау тураһында мәсьәләне ҡараясаҡ. Был хаҡта, эмитент белдереүенә һылтанып, Rusbonds хәбәр итә. 31 мартта компания директорҙар советы йыйылышын үткәрә.
«Башнефть» һумлыҡ облигациялар баҙарына һуңғы тапҡыр былтыр июндә сыҡҡайны. Ул саҡта компания 5 миллиард һум күләмендәге БО-07 серияһындағы 10 йыллыҡ бондтарҙы урынлаштырҙы. Беренсе купондың ставкаһы йылына 12,1 процент күләмендә билдәләнде, 2-12-се купондарҙың ставкалары уға тиңләштерелде.
Әлеге ваҡытта компанияның 25 миллиард һумлыҡ биржа һәм 90 миллиард һумлыҡ һигеҙ классик облигацияларының дүрт сығарылышы әйләнештә йөрөй.


text:
Республикала 20 дөйөм белем биреү учреждениеһына смарт-мәктәп статусы биреләсәк
Ағымдағы уҡыу йылы аҙағынаса 20 дөйөм белем биреү учреждениеһына смарт-мәктәп статусы биреләсәк.
Башҡортостандың мәғариф министры Әлфис Ғаязов һүҙҙәренсә, был конкурс нигеҙендә һайлап алыу буласаҡ. Заявкаларҙы тикшергән ваҡытта, эксперттар белем биреү процесында яңы мәғлүмәт технологияларының ни тиклем әүҙем һәм урынлы ҡулланылыуын, белем биреү сифатын, уҡыусыларҙың үҙ аллы мәғлүмәт эҙләй, таба һәм файҙалана белеүен иҫәпкә аласаҡ.
Әлфис Ғаязов билдәләүенсә, смарт-мәктәп – элиталы мәктәп тигәнде аңлатмай, был башҡалар өсөн өлгө булыуҙы күҙ уңында тота. Мәғариф учреждениелары үҙ эшмәкәрлеген методик һәм ғилми йәһәттән камиллаштырып, был исем өсөн көрәшергә тейеш.


text:
Башҡорт йәштәре ФСБ-ға ҡаршы баш күтәрә
- Подробности
- Родительская категория: "Туған тел" клубы
- Опубликовано 16.02.2010 09:41
Башҡорт йәштәре иттифағы Рәсәйҙәң Башкортостан буйынса именлек хеҙмәте башлығы, генерал-майор Виктор Палагинды республиканан ҡыуырға теләй...
Был хактағы хәбәр һәм мөрәжәғәт ошо иттифаҡтың интернет сайтында 15 февралдә ҡуйылды. Шулай уҡ Рәсәйҙең “Регнум” агентлығы ла донъяға таратты.
Был мөрәжәғәттә Башҡорт йәштәре иттифағы Башкортостанда барлыҡ милләттәр дә дуслыҡта йәшәй, тип белдерә. Һәм бына ошо шарттарҙа кемдер татыулыҡ нигеҙенә “шартлатҡыс” һалырға теләй, тип әйтә. Ә был шартлатҡыс, республикаға генерал-майор Палагин ФСБ, йәғни Именлек хеҙмәте башлығы булып килгәс, һалына башланы, тип раҫлана.
“Генерал-майор Палагиндың “ниндәйҙер уйлап сығарылған “экстремисттар”ға ҡаршы эшмәкәрлеге беҙгә уның Рәсәй хаҡына ла, Башкортостан өсөн дә эшләмәүен күрһәтә”, - тип әйтелә был белдереүҙә. “Ул бирегә карьера баҫҡысында өҫкәрәк күтәрелергә һәм сираттағы “йондоҙҙарын”, ордендарын, медалдәрен алырға һәм экстремизм менән көрәштә ҙур көрәшсе исеменә ирешергә килгән, тигән фекер ҡала”, - әйтелә был мөрәжәғәттә. - Ләкин беҙҙең республикала эктремисттар юҡ икән, тимәк уларҙың уйлап сығарыу кәрәк. Батырлыҡ күрһәтеү мотлак.
Башкорт йәштәре иттифағы шул белдереүҙә Палагин әфәнденең башҡа “хилафлыҡтарына” да иғтибар йүнәлтә. Һуңғы айҙарҙа ФСБ идараһы Башҡортстандың башҡа көс органдары – Эске эштәр министрлығын, Башпрокуратураны һәм башка идараларҙы файҙаланып, төрлө дәүләт ойошмаларына тикшереү үткәрә, тип әйтелә. Шул иҫәптән, Башҡортостан хөҡүмәте эргәһендәге Матбуғат, полиграфия һәм нәшриәт идараһында, Мәғариф министрлығында, Башҡортостан дәүләт филармонияһында, Башҡортостан спорт һәм йәштәр сәйәсәте министрлығында һәм башҡа ойошмаларҙа ФСБ тикшереүҙәр ойошторған икән. Бына шул хәлдәрҙең барыһы ла Башҡорт йәштәре иттифағы мөрәжәғәтендә республикаға “баҫым” тип ҡабул ителгән.
Шул уңайҙан, Башҡорт йәштәре иттифағы һәм башҡа башҡорт милли ойошмалары 17-18-19 февраль көндәрендә Федераль именлек хеҙмәтенең Башҡортостан идараһы һәм Башҡортостан прокуратураһы биналары ҡаршыһында өс көнлөк урам йыйыны ойошторасағы хаҡында белдерә.
Ҡайһы бер мәғлүмәт агентлыҡтары хәбәрҙәренә күрә, Башҡорт йәштәре иттифағының элекке рәйесе Артур Иделбаевтың өйөндә һәм уның эш урынында 10 февраль көнө тентеүҙәр ойошторолған һәм уны 48 сәғәткә кулға алғандар. Әммә 15 февраль көнө ул үзенең әлеге эш урынында иртәнге кәңәшмә үткәргән.
Ошо көндәрҙә мәхкәмә уға ҡарата Өфөлә декабрь айында журналисттарҙы ҡыйнауға бәйле ҡарар ҡабул итергә тейеш икән. Уны тикшереү бүлегенә ябырға ла мөмкин, ти. Башҡорт йәштәре иттифағының алдағы көндәрҙә урам йыйындары ойошторасағына ла төп этәргесте ошо хәлдәр дә биргәндер, тип әйтә бәйһез белгестәр.


text:
Башҡортостанда 2013 йылға күргәҙмә-йәрминкә саралары планы раҫланды
Башҡортостанда 2013 йылға күргәҙмә-йәрминкә һәм конгресс саралары планы раҫланды. Республика Хөкүмәтенең тейешле бойороғона ҡул ҡуйылған да инде.
Документҡа ярашлы, бюджет средстволарын тотоноуҙы күҙ уңында тотҡан күргәҙмә-йәрминкә һәм конгресс сараларын үткәреүҙе дәүләт ихтыяждары өсөн тауарҙар поставкалауға, эштәр башҡарыуға, хеҙмәт күрһәтеүгә заказдар урынлаштырыу тураһындағы ҡануниәт положениеларын иҫәпкә алып ойошторорға кәрәк.
БР Хөкүмәте сайтында хәбәр ителеүенсә, План үтәлешенә контроллек итеү республиканың Иҡтисади үҫеш министрлығына йөкмәтелгән.